text:
Lowre internet wiyeteende Mauriweb ina waɗi winndannde yowitiinde e faggudu leydi Muritani, winndannde tiitoriinde « Les 10 éléphants blancs de la présidence de Aziz », woni, so en pirdii ɗum noon « Ñiibi daneeji 10 hooreleydaagu Asiis ». So a nanii « éléphant blanc », woni « ñiiwa ndaneewa », anndu ɗum firti ko huunde yaakoranoonde ko huunde mawnde heewoore nafoore, kono wontanoore yimɓe doŋngal ngal alaa nafoore so wonaa heewde lorla e bonannde.
Lowre internet wiyeteende Mauriweb ina waɗi winndannde yowitiinde e faggudu leydi Muritani, winndannde tiitoriinde « Les 10 éléphants blancs de la présidence de Aziz », woni, so en pirdii ɗum noon « Ñiibi daneeji 10 hooreleydaagu Asiis ». So a nanii « éléphant blanc », woni « ñiiwa ndaneewa », anndu ɗum firti ko huunde yaakoranoonde ko huunde mawnde heewoore nafoore, kono wontanoore yimɓe doŋngal ngal alaa nafoore so wonaa heewde lorla e bonannde.
Winndannde ndee idii ko firde konngol “ñiibi daneeji” ngol. Konngol ngol ummii ko e pinal Iñnjee en. Ndeen Budaa toɓɓaama, ina woni e reedu yummum jibinaaka tawo, ina wiyee yumma oo hoyɗii ina yiyi ñiiwa ndaneewa. Gila ndeen, ñiibi ngalaa toon memaandi, ko jawdi kormaandi haa ɗoon waawi haaɗde, haa teeŋti noon ina haɗaa gollinde ɗi. Wonti hankadi, so ɓiy laamɗo yiɗii moƴƴude e teddinde ɓiy laamɗo goɗɗo teddungal moolanaangal, ko ñiiwa ndaneewa rokkata ɗum. Ɗum ɗoon noon wontani won e maɓɓe caɗeele teeŋtuɗe nde tawnoo wonaano huunde newiinde. Haa teeŋti noon kadi, so a heɓii njeenaari maa ñiiwa ndaneewa, a dañii haaju mawɗo e doŋngal teddungal sibu, go’o, ina waɗɗi maa toppitaade ba no moƴƴi, ɗiɗi, a fotaani gollinde ba.
Ɗum noon konngol ngol toɗɗii ko golle ñaamooje jawdi, ɗe ngalaa nafoore (golle faaro haangaango) tee ɗe toppitagol mum en ko ɗaɓɓi ngalu keewngu tee ina heewi caɗeele.
Jooni, kayre winndannde mauriweb ndee, nde yiɗi hollitde yimɓe ko “ñiibi daneeji 10” laamu Abdel Asiis.
Ñiiwa ndaneewa ngadana, e wiyde maɓɓe ko « Fuunti diwooje ‘’made in Mauritania’’ (peewnaaɗe e Muritani) walla ‘’avions renifleurs’’ (diwooje cusooje) Muritani ».
‘’Diwooje cusooje’’ (avions renifleurs) noon ko ajaande faggudu waɗnoonde to Farayse. Ma en ngartu heen les. Ɓe mbiyi « E nder daartol leydi Muritani, hafeere abiyoŋaaji peewnaaɗi e Muritani (made in Mauritania) ndee, kam fof ɓuri fuuyde e fuŋŋinaade. Fewjunooɓe feere ndee mbaawii heɓde e leydi njeyaandi e leyɗe ɓurɗe waasde e winndere ndee, miliyoŋaaji keewɗi dolaar nde fuuntiri ɗum ɓiɗɓe naange, so jaɓnude ɗum wonde aɓe mbaawi sosde e Muritani ‘isin diwooje’ », tee waɗta yeeyde ɗum en leyɗe goɗɗe.
Kono, goonga oo, e wiyde winndannde ndee, ko kaalis leydi ndii fotnoo difaade heen, hakke 23 650 000 USD (8 277 000 000 = miliyaaruuji 8 ugiyya), tawi jaltingol mum ɗooftaaki laawol. Gaa gaa ko ɗum porlugol jawdi buur, ina yanti heen faktiir oo ko ƴuufnaaɗo (woni ɓurtinaako no feewi), sibu laana mbiyaaka ina tafee ɗoo kaa, hono ‘’Lancair Evolution 2012’’ e yeru, yeeyetee ko hedde 1 450 000 USD, tawi noon e nder nanondiral ngal Muritani foti soodde heen laana fof ko 4 220 000 USD (21 100 000 USD wonande laaɗe 5 ɗee). No paamirten, leydi ndii fotnoo soodde ko laana ceŋtaaka, renndina ɗum e Muritani, ko wiyetee ‘kit’ koo. Oon kit noon, e wiyde winndannde ndee, « 5 000 USD » ina heɓa ɗum.
E wiyde Tom Gibson e nder winndannde jaabtagol haala njaltunooka e jaayɗe Muritani e lewru suwee 2014, « Ndiwoowa kaalaaka e winndannde ndee, foti tafde ɗum e Muritani ko haralleeɓe Muritaninaaɓe, to Duɗal Hakkunde leyɗeele kesal, potngal heblude diwnooɓe diwooje Muritaninaaɓe, potnongal naattineede e boowal diwooje hakkunde layɗeele kesal ngal », gonnongal e maheede e oon sahaa. « Ndiwoowa ngadana kaa fotnoo yaltude » e ‘isinaaji Muritani’ « ko lebbi 6 caggal ɗuum !!!! ».
Mauriweb limtii inɗe yooɓtoraaɓe e kaa nguyka….
Ñiiwa ndaneewa ɗiɗma baa, e wiyde winndannde ndee…
E ɗanngal makko laamu to Sudaan e lewru saawiyee 2010, persidaa Muhammed Abdel Siis ardinooma ciifondiral nanondiral jowitiingal e wiɗto gaaɓnogol sosde mbaylaandi suukara e gaas biyeteeɗo Etaanol.
Nanondiral ciynugol mum sifaa ko e lewru oktoobar 2011, tee fotnoo siyneede ko e nder duuɓi 5. Kaalis mum fof ko 335 miliyoŋ dolaar ngam ndema gawƴe suukara, mahngo isin peewnoowo suukara daneejo baawɗo yaltinde 6 000 ton ñalawma kala, kam e peewnugol etaanol. Omo fotnoo gollinde 2 000 neɗɗo. Caggal ɗuum nanaama 440 miliyoŋ USD tawi 60% ko Muritani foti yaltinde ɗum, gollodteeɗo sudaannaajo oo adda 40% keddiiɗe ɗee. E wiyde kalifu Muritani kalfinaaɗo geɗe faggudu hono Siidi wul Tah, « ko eɓɓaande ndema e mbaylaandi nguura ɓurnde mawnude e nder daartol Muritani ».
Caggal nde cosgu isin suukara oo e toɗɗagol ardiiɓe ɗum, sudaannaaɓe fotnooɓe gollodeede ɓee njahri caggal : ‘’Kinana Soudan’’ gollodiiɗo mawɗo oo, wiyaa jaɓaani yaltinde miliyoŋaaji 5 ngam ballal to bannge karallaagal ; tee, e oon sahaa gooto, Sawuudnaaɓe kadi tawi ndumtiima eɓɓaande ndee.
Muritani kañum ɗaɓɓiri won ɗeen juɓɓule laamu ngenndiije nde ndenndinta kaalis geɗal leydi ndii, hono CNAM e PANPA e bankeeji leydi ndii e SNIM e goɗɗe. E wiyde winndannde ndee « Laamu nguu, kañum fof e anndude wonde eɓɓaande ndee ko boosnde, jokki, rewrude e peeje jiilyiilte, jokki yoɓde ardinanooɓe ndee eɓɓaande laatiinde ɓiɗɓe naange, njoɓɗeeje kulɓiniiɗe. Ine jeyaa e ɓeen heɓatnooɓe njoɓdi ndee eɓɓaande nde woodaani, gardiiɗo parti laamu oo, ko jiidaa e njoɓdi wiɗtooji ɗi ngalaa nafoore, haa arti noon e dokkugol gollirde Marukneere wiyeteende STAM marseeji miliyaaruuji keewɗi, gollirde ɓalliinde no feewi gooto e ardiiɓe leydi ndii. Njeñtudi mum : capanɗe miliyoŋ dolaar njahdii e koyɗi », koyɗi dabbunde.
Ñiiwa ndaneewa tataɓa : Sosiyetee Ngenndiijo ISKAN
Iskan, woni « Société Nationale d’Aménagement de Terrains, de Développement de l’Habitat et de Promotion et de Gestion Immobilières » woni Gollorde Laamu Ngendiire Toppitiinde mahngo Galleeji e Ɓamtugol Koɗorɗe e Ƴellitgol e Jiilgol mahaaɗe. Innde juutnde, konngi ɓutti… O sosaa ko e 2010, o lomtii ko Socogim ngam siynude politik laamu nguu paatuɗo e koɗki.
So tawii Gollorɗe ɗe o lomtii ɗee, inɗe mum en haa hannde ina keddii, sibu ɗaccanii en leeɗe lolluɗe e nder Nuwaasoot e Nuwaadibu, Iskaam kañum ko gaw, ko ŋaaɓoode mawnde nde alaa tawo ko maantoraa so wonaa waawde moɗde kaalisaaji. E nder duuɓi 5 fat, 60 miliyaar ugiyya njooliima e gure laatiiɗe biiɗle, ko wayi no Chami, Termesse, Nbeykat lahwach, Benichab kono kadi PK 7 Rooso e Tarhil Nuwaasoot e Nuwaadibu.
Eɓɓaande mahngo 4 000 hoɗorde e nder Nuwaasoot, tawi ko dokkirteeɗe ñamaande (luwaas njeeygu) laatiima koyɗol muumo. Sibu, gila e 2011, 1 000 hoɗorde potnoo maheede, heen koɗorɗe 1 350 mahee e 2012, koɗorɗe 1 650 mahee e 2013 : ɗiin duuɓi mbirtiima en ina nguuɗa mehru… Ko ɗoon kadi nanondiral ciifdanoongal e sosiyatee Sawuudnaajo potnooɗo mahde 30 000 hoɗorde e Nuwaasoot e nder gure nder leydi, e lewru mee 2011, rewi.
Ñiiwa ndaneewa nayaɓa : Mauritania Airlines walla “Icare” Muritani
Mauriweb jokki : Mauritania Airlines International (MAI) sosaa ko e hitaande 2009, fuɗɗii golle e 2010, caggal nde Mauritania Airways woppi golle. Yimɓe fof miijinoo ko ɓurnoo newaade ko ɓamtude Mauritania Airways sibu laamu ina joginoo heen 10%. Kono laamu nguu suɓii ko sosde sosiyatee keso pul, hono Mauritania Airlines International (MAI), puɗɗoriiɗo golle mum soodde Boeing 737-700 gonnooɗo to Perpignan (Farayse) mo nganndu-ɗaa jeynoo ɗum ko Air Senegaal lelnunooɗo golle e lewru abril 2009. Kaa ndiwoowa kiiɗka soodtiraa ko 25 000 miliyoŋ dolaar (hedde miliyaaruuji 7 e feccere ugiyya) E wiyde haralleeɓe, coodgu nguu ina ɓurti. Caggal ɗuum ɓe coodti kadi e sosiyatee diwooje Cekoslowaki (CSA) laaɗe ɗiɗi goɗɗe Boeing 737-500, ine wiyee fotde 40 miliyoŋ dolaar. Fof soodiraa ko kaalis SNIM. Duuɓi 5 jooni ko golle puɗɗaa, kono haa hannde, hay sige, saka sonndu, saka noon kadi ndiwoowa mbeeyaani e kanndaaji Neema e Sehilbaabi e Tiisiksa e Kiifa e Ayyuun. Ɓuri ɗoon bonde nii, sibu diwooje 3 coodanooɗe ɗee, ndiirdata ko motoraaji luwaaɗi.
MAI, gila sosaa, meeɗaa waɗde hay seedantaagal golle gootal, meeɗaa horeede, meeɗaa yoɓde hay koppoor kubbal, wonaa laamu, wonaa hay njaru luwaas kuutorɗe e mahaaɗe huutortoo ɗee. Laaɗe makka nattii yahde Pari, nattii yahde Afrik hakkundeejo. Yimɓe ina njenanaa kaalis buur keewɗo yooliima heen.
Icare : E nder daarti Gerek en, Icare (Ikaar) ko ɓiy karallo mahdi biyetenooɗo Dedale. Ngam daɗndude mo, baaba makko seŋani mo bibje tawi ko sigeeji ɗakkiraaɗi ɗacce, mbele omo diwra, o doga hoto o wareede. O reentini mo noon ɓadtaade naange walla ndiyam. Kono ndeen Icare heɓii hakkunde weeyo, Alla e welo welo o murti, ndeke o ɓalliima naange o tinaani, ɗacce ɗee caayi, bibje ɗakkitii, o yani e maayo.
Avions renifleurs : (diwooje cusooje).
Huunde haawniinde kewnoonde to Farayse e hedde 1970. Oon sahaa, Farayse ina wondi e caɗeele mawɗe kuɓɓam. Yimɓe ina keewi wiyde ko sahaa “Mo Farayse alaa petroŋ, kono ina jogii miijooji”. Ina jeyaa e ɗiin miijooji feere haangaande haralleeɓe ɗiɗo : “jolnude e diwooje kaɓirgal cusirgal petroŋ cuuɗiiɗo nder leydi.” Heewɓe njarribaa e miijo hee, sibu yenaneede, so ngal laatiima kanngal tan angal waawi daɗndude Farayse e caɗeele kuɓɓam. Gila e gardiiɗo leydi oo e oon sahaa haa e heddiiɓe ɓee, ko ɓuri heewde e yimɓe ɓee miijii ko ɗum feere moƴƴere ! Nii woni sosiyatee dowla biyeteeɗo Elf-Aquitaine, ƴetti ko ina wona 250 miliyoŋ Oroo (hedde 100 miliyaar ugiyya), kaalis buur, waɗi ɗum e ciynugol feere ndee, kono ɓamdi ko e laamu Farayse e suuɗaare. On paamii oon kaalis ko pertuɗo !
Haa toongoode aroore njokken
Bookara Aamadu Bah


c: text/html

text:
Jaɓɓorgo Pese Suudu sarɗi
Pesol: Suudu sarɗi
Goomu sarɗooɓe ngam ƴellitaare ɗemɗe ngenndiije : Juutagol golle
Ñalnde talaata 8 settaambar 2020, Goomu sarɗooɓe ngam ƴellitaare ɗemɗe ngenndiije yuɓɓinii kewu, ɗo Suudu sarɗi ɗoo, ngam fuɗɗaade golle mum. Tawtoraa...
Goomu losko suudu sarɗi: Ko addi ko arataano ?
Ko ɗum fooɗti hakkillaaji yimɓe heewɓe e ooɗoo dumunna : Goomu ngu suudu sarɗiyeeji darni ngam loskude borjingol jawdi teskangol e duuɓi...
Konngol Kajjata Maalik Jallo to Suudu Sarɗi : Yeewtere faatunde e...
"A jaaraama أhooreejo. Kalifu tedduɗo, mi hollitiino, e konngol am, yiɗde haralleeɓe ministeeruuji mon ɗii tawtore ndeeɗoo yeewtere. Ko noon waɗirtenoo. Eɓɓaaɗe...
Kuutoragol ɗemɗe ngenndiije nder Suudu sarɗi
Jokkorde pelle pine Pulaar, Sooninke e Wolof hono Fedde Ɓamtaare Pulaar e Muritani (FƁPM), Fedde muritaninaare Ɓamtaare Ɗemngal e Pinal Sooninke (AMPLCS),...

robotstxt: allowed

filter: keep


text:
Expliquer certaines hadis et dispositions de conversations
tajre rabbere
Nouvellement expliquer 13 de conversations dispositions
- 1
- 2
sifa timmuda
إنما الأعمال بالنيات
عن أمير المؤمنين أبي حفص عمر بن الخطاب رضي الله عنه قال: سمعتُ رسول الله صلى الله عليه وسلم يقول: "إنَّما الأعمال بالنيَّات، وإنَّما لكلِّ امرئ ما نوى، فمَن كانت هجرتُه إلى الله ورسوله فهجرتُه إلى الله ورسوله، ومن كانت هجرته لدنيا يُصيبها أو امرأة ينكحها فهجرته إلى ما هاجر إليه".
رواه البخاري ومسلم.
Eggaama e Amiirul Muuminiina Abii Hafs Umar Ibnul Khattaab (Yo Alla wele mo), o wi’i : Mi nanii Nulaaɗo Alla on mo jam e kisiyee woni e mun on hino maaka : «Anndu no golleeji ɗin ko sabu annuyeeji ɗin [1], hino woodani neɗɗo kala ko o anniyii kon. Kala on mo fergu mun ngun laatanii fii Alla e Nulaaɗo makko on ; haray fergu makko ngun ko fii Alla e Nulaaɗo makko on. Kala non mo fergu mun ngun laatanii fii aduna himo heɓa ɗum maa debbo himo resa on ; haray fergu makko ngun ko fii kon ko o ferani ɗon ».
Fillke mo Almaamiiɓe Hadiise ɓen ɗiɗo: Abu Abdillahi Muhammad ibn Ismaa’iil Ibn Ibraahiim Ibnul Mughiira Ibn Bardizbah Al Buxariiyu, e Abul husayn Muslim Ibnul hajjaaji Ibn Muslim Al Qushayriiyu Anniisaabuuriyuu ; ka selluɗe maɓɓe ɗiɗi ɓurɗe sellude e ko wallifaa kon.
Nafoore hadiise on
Oo hadiise ko lasli ka diina, ko e makko woni ko ñaawooje ɓureɗe ɗen yiilotoo. Imaam Shaafi’ii e Ahmad wi’i : « Tataɓal ganndal ngal hino naata e oo hadiise, tawde non fagannde jiyaaɗo on ko ɓernde nden e ɗemngal ngal e tere ɗen woni ko laatorta, anniyorgol ɓernde nden le ko gootel e ɗin tati ».
Fensito
Ibnu Rajab wi’i : « Jooma gannde en fottanii sellugol oo hadiise e jaɓeede makko ka mofte ɗen, ko kanko woni Buxarii udditiri deftere makko sellunde nden, e waɗi mo maqaamu hunorde mayre ; fii jooporagol mo wonde golle ɗe faandoraaka fii Alla ɗen fow ko meere, dimɗe alanaa ɗe ka aduna wanaa ka laakara »[2].
Firo Konguɗi
1. Al hafs: ko piyoori, Abul Hafs non ko jammoore Umar Ibnul Khattaab (yo Alla wele mo).
2. Annuyee ka luxa : Ko faandaare. Hinde ardira fii serndugol hakkunde dewe ɗen, wano lootanagol longal janaaba, e longal goyki (furee); ɗi ɗiɗi kala ko ɗi longal, ko woni tun hiɗi sertira faandaare nden.
3. Fergu hino wona accitirgol leydi kulol faade e leydi hoolaare, wano fergu Nulaaɗo (yo O his) iwde Makka faadee e Habasha. Hingu wona kadi iwgol e leydi heeferɓe yaha e leydi julɓe, wano fergu Makka ngun yaha Madiina.
Bayyino
Annuyee on ko ka ɓernde, lafzugol mo ko bid’a, sellataa lafzugol mo si wanaa ka glleeji Hajju e ka Umra.
الحديث الثاني:
الإسْلامُ والإيمَانُ والإحْسَان
عَن عُمَر رضي اللهُ عنه أَيْضاً قال: " بَيْنَما نَحْنُ جُلْوسٌ عِنْدَ رسُولِ الله صلى الله عليه وسلم إذْ طَلَعَ عَلَيْنَا رَجُلٌ شَدِيدُ بَياضِ الثِّيَاِب شَديدُ سَوَادِ الشَّعَرِ، لا يُرَى عليه أَثَرُ السَّفَرِ ولا يَعْرِفُهُ مِنَّا أَحَدٌ، حَتى جَلَسَ إلى النَّبِّي صلى الله عليه وسلم، فأسْنَدَ رُكْبَتَيْهِ إلى رُكْبَتَيْهِ ووَضَعَ كَفَّيْهِ على فَخِذَيْهِ، وقال: يا محمَّدُ أَخْبرني عَن الإسلامِ، فقالَ رسُولُ الله صلى الله عليه وسلم: الإسلامُ أَنْ تَشْهَدَ أَنْ لا إلهَ إلا اللهُ وأَنَّ محمِّداً رسولُ الله، وتُقِيمَ الصَّلاةَ، وتُؤتيَ الزَّكاةَ، وتَصُومَ رَمَضان، وتَحُجَّ الْبَيْتَ إن اسْتَطَعتَ إليه سَبيلاً. قالَ صَدَقْتَ. فَعَجِبْنا لهُ يَسْأَلُهُ ويُصَدِّقُهُ، قال : فَأَخْبرني عن الإِيمان. قال: أَن تُؤمِنَ باللهِ، وملائِكَتِهِ وكُتُبِهِ، ورسُلِهِ، واليَوْمِ الآخِرِ، وتُؤمِنَ بالْقَدَرِ خَيْرِهِ وشَرِّهِ. قال صدقت. قال : فأخْبرني عَنِ الإحْسانِ. قال أنْ تَعْبُدَ الله كَأَنَّكَ تَرَاهُ فإنْ لَمْ تَكُنْ تَرَاهُ فإنَّهُ يَرَاك. قال: فأَخبرني عَنِ السَّاعةِ، قال:ما المَسْؤولُ عنها بأَعْلَمَ من السَّائِلِ . قال: فأخبرني عَنْ أَمَارَتِها، قال: أن تَلِدَ الأمَةُ رَبَّتَها، وأَنْ تَرَى الحُفاةَ العُراةَ العالَةَ رِعاءَ الشَّاءِ يَتَطَاوَلُون في الْبُنْيانِ، ثُمَّ انْطَلَقَ، فَلَبثْتُ مَلِيّاً، ثُمَّ قال : يا عُمَرُ، أَتَدْرِي مَنِ السَّائِلُ؟ قُلْتُ: اللهُ ورسُولُهُ أَعلَمُ . قال: فإِنَّهُ جِبْرِيلُ أَتاكُمْ يُعَلِّمُكُمْ دِينَكُمْ ".
رواه مسلم.
Hadiise ɗimmo on
Fii : Lislaamu, e liimaanu, e lihsaanu (Moƴƴinngol)
Eggaama e Umar (yo Alla wele mo kadi)[3], o wi’i: Fewndo men jooɗinoo ka Nulaaɗo Alla jom kisiyee on, tun ƴellitii e dow amen gorko tiiɗuɗo rawnude comci, tiiɗuɗo ɓawlude sukundu, yi’otaako e makko batte seteyaagal, hay gooto e amen kadi anndaa mo. Haa o jooɗii takko Annabuuji on (yo O his), o tuugindiri kopi makko ɗin e kopi maɓɓe ɗin (Nulaaɗo), o waɗi newe makko ɗen e hoore buse makko ɗen. O wi’i: Ko am yo Muhammadu! Humpitan fii lislaamu. Nelaaɗo Alla on mo jam e kisyee woni e mun on Maaki: “Ko woni lislaamu, ko nde seedoto-ɗaa reweteeɗo tanaa Allaahu alaa, e wonde Muhammadu ko nelaaɗo Alla, ñinnaa julde, tottaa askal (zakka), hooraa koorka (suumayee), hajjoyaa ka suudu hormanteendu si a taaqanaama e muuɗum; laawol. O wi’i[4]: A goongii. Men haawii fii makko[5], himo lamndaade Mo[6] o goongina Mo. O wi’i[7]: Humpitan fii liimaanu. O[8] maaki: “Ko nde gomɗintaa Alla, e malaa’ka en Makko, e Defte Makko ɗen, e Nulaaɓe Makko ɓen, e ñalaande sakkitorde, gomɗinaa koddoruyee; ko moƴƴi e mun e ko boni e mun. O wi’i: A goongii. O wi’i: Humpitan ko woni lihsaanu (moƴƴingol). O Maaki: “Ko nde rewirtaa Alla wa si tawii hiɗaa reeni Mo. Si a laataaki non hiɗa reeni Mo, anndu kan himo reenu maa”. O wi’i: Humpitan fii darngal. O Maaki: “Lamndaaɗo on fii maggal wonaali ɓurɗo anndude lamndiiɗo on”. O wi’i: Humpitan fii maande maggal. O Maaki: “Ko nde korɗo jibinta jeyɗo mo on. E nde yi’ataa seppayɓe (ɓe alaano paɗe), holuɓe, waasuɓe, aynaynooɓe dammi, hino foolondira e didugol cuuɗi”. Refti o yehi[9]. Mi ñiiɓi ko ɓooyi, refit Nulaaɗo on Maaki: “Ko am yo Umar, hiɗa anndi ko hombo woni oo lamndiiɗo?”. Mi wi’i: ko Alla e Nulaaɗo makko on anndi. O Maaki: “Oo ɗoo ko Jibiriilu, o arii on himo anndina on diina mon kan”.
Fillike mo Muslim.
Nafoore hadiise on
Ibn daghiigh Al iid[10] wi’i: “Oo ɗoo ko hadiise mawɗo, o moftii dendaangal golleeji kuuɗe feeñuɗe ɗen e suuɗiiɗe ɗen. Gannde Shari’a ɗen fow ko e makko ruttotoo ko e makko kadi ɗe suppitetee; sabu ko o mufti kon ganndal sunna, himo wa’I wa neene sunna on, wanno Faatiha innitiraa non neene Al Qur’aana; sabu moftude maggol maanaaji Al Qur’aana ɗin”.
Firo konguɗi
1. waɗi newe makko ɗen e hoore buse makko ɗen: E maanaa buse makko ɗen kano tigi, e mbaadi jonde needi. Ka fillayee Nasaa’ii[11]: “O waɗi juuɗe makko ɗen e dow kopi Annabiijo on (Yo O his)”. Ko fillayee arano on non ɓure sellude lollude.
2. Men haawii fii makko, himo lamndaade Mo o goongina Mo: E maanaa men ŋalɗi fii makko, himo lamndoo lamndal annduɗo fellituɗo goonginɗo. Walla men hawnii tawde lamndal makko ngal hino tindina majjeede makko ko lamndaa fii mun kon, goongingol makko ngol kadi hino tindina anndugol makko ɗum.
3. Ko nde gomɗintaa Alla: Liimaanu ka luxa: Ko goongingol e fellitirgol ka ɓernde. Ko shari’a: Ko goongingol kon ko Annabiijo on addi kon (Yo Alla juulu e maɓɓe o hisna ɓe).
4. Maandeeji maggal on: Ɗum ko keewal maande. Faandaare nden ko maandeeji maggal adotooɗi daragol maggal on.
5. Nde korɗo jibinta jeyɗo mo o: E maanaa koohoojo makko on. Hino jeyaa e maandeeji darngal, ɗuuɗireede korɓe ɓe himo rendira ɗum jeyde ñaamo, ɓe heɓa ɓiɓɓe rinɗirɓe wa ben maɓɓe. Sabu ɓiɗɗo korɗo on; mo o heɓani jeyɗo mo on; hino wa’I wa koohoojo makko on. Ko fii ɓiɗɗo ko ka baaba mun jeyraa. E ngal banŋgal ɗon ɓiɗɗo on ko jeyɗo yumma mun.
6. Waasuɗo: ko mo alaa.
7. Mi ñiiɓi ko ɓooyi: Mi habbii ko neeɓi. E maanaa mi wayrindiri e Nulaaɗo on mo jam e kisiyee woni e mun on jemmaaji tati; wano joliri non e fillayee goo. On tuma men yiitidi.
Maanaa hadiise on
1. Moƴƴingol comci ɗin e mbaadi ndin: Hino yiɗaa ɓurnagol comic laaɓuɗi, waɗa anngiri (parfen) urnitoroo fii naatugol ka juulirde e taweede ka jonndeeji ganndal, ne’anoo karamokooɓe ɓen e ɗen jonnde ganndal. Sabu sennaa Jibiriilu ko tinndinngol yimɓe ɓen o ardiri e on al haali wondude e konguɗi makko ɗin.
2. Hol ko woni lislaamu: Islaamu ka luxa: Ko ɗowagol jabbilanoo Allaahu Toowuɗo on. Ka Shari’a: Ko ko mahii e tugaale jowi: Seedagol alaa reweteeɗo tanaa Allaahu e wonde Muhammadu ko nelaaɗo Alla, e ñimnugol julɗe ɗen e waqtu majje timminiraaɗe sartiiji e tugaale, huɓindiraaɗe sunna e neediiji, e tottugol asakal (zakka), e hoorugol lewr koorka, e hajjugol ka suuduhormanteendu nde wootere ka ngurdam wonande on mo yaññanaa feere yoɓugol fii setagol ngol o accana ɓeynguure nden ko wallitoree.
3. Hol ko woni liimaanu: Liimaanu ka luxa: Ko goongingol. Ka shari’a: Ko goongingol fellita woodeede Alla taguɗo on, e wonde kanko seniiɗo on ko bajjo Mo kafidetaake.
Goongina kadi woodeede tagu Alla; ɓen woni makaa’ika en, ko ɓe jeyaaɓe teddinaaɓe, ɓe ñaamataa ɓe siforaa ngorgu wanaa deyu, ɓe wonataa gorol, ko Alla tun anndi limoore maɓɓe.
Goongina kadi defte asamaanu ɗen cippiniraaɗe immorde ka Alla toowuɗo on, e wonde ɗen ka shariya Alla ado yimɓe ɓen waylude ɗe ɓe waɗtita.
Goongina kadi denndaangal Nulaaɓe ɓen ɓe Alla suɓanii fewnugol yimɓe ɓen, o jippini defte asma ɗen e maɓɓe, fiɓa wonde Nulaaɓe ɓen ko yimɓe danndaaɓe.
Goongina ñalaande sakkitiinde, Alla imminoyay yimɓe ɓen ka qaburuuji maɓɓe nden ñannde.
Gomɗina wonde kala ko feƴƴata kon ka hoore aduna ɗoo ko e muyɗe Alla e faale makko woni feƴƴirde, sabu hikma (ñeeñel) mo kaŋko Alla tun anndi fii mun.
Ko ɗi’I woni tugaale liimaanu ɗen, kala on fiɓuɗo ɗi haray o daɗii o ñajii, mo yeddii ɗe kadi o majjii o hayrii (perdii).
4. Hol ko woni lihsaanu? Ko nde rewirtaa Alla wa si tawii hiɗa renti mo, hertinora Alla tan dewal mun ngal e mbaadi moƴƴiri, wa si tawii hiɗa renti mo fewndo rewataa mo, si tawii le a taaqanaaka ɗum, fellitu kaŋko himo rentu maa, himo yi’a togoosi e njani maa. Ka fillayee Muslim: “Ko nde hulirtaa Alla wa si tawii hiɗa renti mo”.
5. Darngal ngal e maandeeji maggal on: Anndugol nde darngal ngal darotoo ko ko Alla hertori, o anndinaa ɗum hay gooto e tageefo makko ngon wanaa malaa’ika en wanaa nulaaɓe ɓen, ko e ɗum nulaaɗo Alla on mo jam e kisiyee woni e mun on wi’ani Jibiriilu: “on fii maggal wonaali ɓurɗo anndude lamndiiɗo on”. Kono o jaabino yoga e maandeeji maggal woni ɗii ɗoo:
a) Bonugol jamaanu ngun, e lo’ugol jikkuuji ɗin, ka ƴaggere fayɓe ɓen ɗuuɗata ɗon e mawɓe mun ɓen ɓe lunndooɓe ɓe jogitora ɓe wa aaden e jiyaaɗo mun.
b) Waylondirgol piiji ɗin e ukkondirgol majji haa jaasoɓe ɓen wonta lamɓe mofte ɗen e yeesooɓe maɓɓe, fiyakuuji ɗin halfinee ɓe gaynataa, jawle ɗuuɗira jamaa on, funsu fansa on ɗuuɗa, yimɓe ɓen mantora toowugol etaasiiji, e ɗuuɗireede dakamme e suɗoraaɗi, tagoore nden townitanee, fiyaaku maɓɓe on fewtinee e ɓen waasunooɓe saɗtiraa…
6. Lamndagol fii anndugol: Julɗo on ko ko nafata mo aduna e laakara lamndanntoo, o tertoo lamnde ɗe nafa alaa e mun. Ko wano non haanirani lamndaaɗo mo anndaa nde o jaabotoo: “Mi anndaa”, ko ɗum woni dalil kulol makko Alla e sellude ganndal makko ngal.
الحديث الثامن
(أُمرتُ أن أقاتل الناس....)
عن ابن عمر رضي الله تعالى عنهما: أنَّ رسول الله صلى الله تعالى عليه وآله وسلم قال: "أُمرتُ أن أقاتل الناس حتى يشهدوا أن لا إله إلاَّ الله، وأنَّ محمداً رسول الله، ويُقيموا الصلاةَ، ويؤتوا الزكاةَ، فإذا فعلوا ذلك عصموا منِّي دماءهم وأموالهم إلاَّ بحقِّ الإسلام، وحسابُهم على الله تعالى" رواه البخاري ومسلم.
Hadiise Jeetitataɓo on
Mi yamiraama nde mi haɓata yimɓe ɓen…
Eggaama e Ibnu (ɓiɗɗo) umar yo Alla wele ɓe : Wonnde Nulaaɗo Alla on mo jam e kisiyee woni e mun on maaki : « Mi yamiraama nde haɓata yimɓe ɓen haa ɓe seeditoo wonnde reweteeɗo tanaa Alla alaa, e wonnde Muhammadu ko nulaaɗo Alla, ɓe ñiɓna julde, ɓe totta jakka. Si ɓe huuwii ɗum ɓe daɗoray lam ƴiiƴe maɓɓe e jawle maɓɓe ɗen ko hinaa e haqqee lislaamu, e kadi hasboore maɓɓe nden ko e Alla fawii.
Fillike mo Buxari e Muslim.
Fensito
1. Maako maɓɓe “Mi yamiraama”, ko immorde ka Alla woni ko ɓe faandii, ko fii non alaa yamiroowo ɓe si wonaa Alla.
2. Ammaa non si sahaabaajo kan wi’ii “Men yamiraama huunde kaari” walla “men haɗaama huunde kaari”, haray ɗon ko ɓe faandii ko e nulaaɗo woni ko iwri.
3. Yimɓe defte ɓen si tottii jizya on, haray ɓe haɓirtaake waaseede ɗii joopaaɗi ka hadiise.
4. Kongol liimaanu yonii ko naada goɗɗo islaamu, ko kangol kadi woni arannde e ko waɗɗotoo hellifaaɗo. Ceerno samba Mombeya w’ii:
Si a hoyɗii ardin andinagol
Kongol liimaanu adaade lajal.
Reweteeɗo tanaa Allaahu alaa
ko e Makko Muhammadu nangi nulal .
5. ka ɓe wi’i ɗon “Hasboore maɓɓe nden ko e Alla fawii”, hino holli wonnde neɗɗo on si feññinii islaamu makko o wowlii kongol liimaanu, ko ɗum ɗon o jogitortee, si hawru non ko e fenaande o woni ɗum ko hakkunde makko e Alla.
Ko naftortee e hadiise on
1. Ko jokkindirgol konngol e kuugal sabu maaku maɓɓe: “Si ɓe huuwii ɗum”, ɗum holli wonnde kongol ngol tan yonataa.
2. Hadiise on hino tabintini hasboore ñannde darngal
3. Kala on haɗitiiɗo tottude jakka on ko o haɓeteeɗo haa o totta mo.
4. Kongol liimaanu ko bee jokkondira wano nii:
Reweteeɗo tanaa Allaahu alaa
ko e Makko Muhammadu nangi nulal.
الحديث الثالث عشر:
(لا يُؤمنُ أحدُكم حتى يحبَّ لأخيه ما يحبُّ لنفسه)
عن أبي حمزة أنس بن مالك رضي الله تعالى عنه خادم رسول الله صلى الله عليه وسلم، عن النَّبيِّ صلى الله عليه وسلم قال: "لا يُؤمنُ أحدُكم حتى يحبَّ لأخيه ما يحبُّ لنفسه".
رواه البخاري ومسلم.
Hadiise sappo e tataɓo on
Eggaama e Abi Hamjah Anas bun Malik (Yo Alla wele mo) kurkaadu nelaaɗo Alla on (Yo o his), ko eggaa e Annabiijo Alla on mo jam e kisiyee woni e mun on o maaki:” Gomɗin-taa gooto e mon haa yiɗana musiɗɗo makko on, kon ko o yiɗani hoore makko”.
Fillike mo Bukhari e Muslim.
Bayyino :
Hadiise on hino joopii riiwude timmude gomɗinal waɗɗiingal e julɗo on fodde o yiɗanaali musiɗɗo makko on, kon ko o yiɗani hoore makko. Foti non ko ka fiyakuuji aduna maa ka fiyakuuji laakara. Hino jeyaa e ɗum, gollidirgol e jamaa on no yiɗiri non gollireede. Jooma daali : (Yiite wulnge ngen woodanii etinkinotooɓe ɓen, ɓen..). Ibnu Rajab wi’i ka (1/306) جامع العلوم والحكم : « Hadiise Anas on hino tinndina wonnde wela mo kon ko welata musiɗɗo makko gomɗin ɗo on, himo yiɗana kadi musiɗɗo makko gomɗin ɗo on kon ko o yiɗanta hoore makko e moƴƴere.
[1] Woɓɓe firira : Anndu no golleeji ɗin ko annuyeeji ɗin jaɓirtee
[2] جامع العلوم والحكم (1/61)
[3] Tawde ko kanko kadi fillii hadiise arano on
[4] Lamndiiɗo on wi’ani Nulaaɗo on( Yo O his)
[5] Maaku Umar, fillotooɗo on hadiise on
[6] Himo lamndaade Nulaaɗo on (Yo O his)
[7] Kanko lamndotooɗo on
[8] Nulaaɗo on Maaki (Yo O his)
[9] Arɗoono on ka Nulaaɗo jom kisiyee on
[10] ابن دقيق العيد
[11] النسائي
pecce gande:


text:
Mali: Holko sarɗiiji ahodal laamu hakkundewu eɓɓunoo?
Saakitaama ñannde :
Sariya laamu hakkundewu ngu ɓiɓɓe Mali fuu darni ñannde sappo e ɗiɗi e lewru jeenaɓuru hitaande ujunaaji ɗiɗi e noogay, caggal ɓalɗe tati diisondiral ko nii sifori. Happu ngun laamu ko leɓɓi sappo e jeetati. Si ɗuum ɓennii suɓngooji waɗee hara koonunkooɓe ɓen tawetaake e majji.
Calɗi tati ngun laamu hakkundewu no tawaa e oon sariya. Ko adii kawtital hakkundewu wonayngal suudu sarɗiiji tawa ko yimɓe teemedere e noogay e go’o suɓetee ngam taweede e ndun suudu e gardagol koonu walla siwiljo. Ɗum non ko hakkunde konunkooɓe ɓen, kawtal pelle politik lumndiiɓe tawaaɓe e M5, sosiyete siwil'en diinankeeɓe, ɓiɓɓe Mali wonuɓe caggal leydi ndii e sukaaɓe rewɓe e worɓe.
Ko hikkii ɗon, hooreejo jaagorɓe, cukko hooreejo. Kanko non halfinaa kala ko yowitii ndeenaangu e kisal leydi ndii. Kamɓe ɗon ɗiɗo kadi ɓe tawetaake e wooteeji ngarooji.
Sariya laamu hakkundewu no holliti kadi wonnde ɓee konunkooɓe ciwliiɓe laamu nguu ñannde sappo e jeetati lewru jeetaɓuru hitaande ujune ɗiɗi e noogay ñaawetaake. E ɗum sariyawol no holliti wonnde ɓe ñaawetaake ka cuuɗi ñaawirɗi. Konunkooɓe ciwliiɓe laamu ngun kadi waawata lontaade hooreejo leydi ndii. Ko ɗum kawtal e Dental Leyɗe hirnaange Afrik CEDAO lamndinoo ɓen dadiiɓe, caggal nde laamu hakkundewu nguu darnetee.


text:
En mbiyiino:
Hiisiwal ko ganndal belngal.
Ko ngal juɓɓungal
Ko ngal cañingal
Hakkille ko ngal peɗɗitoowal.
Karalle kese ko ngal tammbingal.
Ɗee limareeje ko jiiɓooje ngal hakkillal; ngal wonaa teeyngal.
Aduna hannde oo ɓamtorii ko hiisiwal.
Mo janngo oo ne seerataa he hiisiwal.
Banndam ar durnu miijo njaaboɗaa naamndal maa nii pacciraa ngal.
Bismilla mon banndiraaɓe naamnde hiisiwal nani les ɗoo. Pacciree 1 e 2; njaaboɗon 3
1) Delo + Niili + Yero + Sammba= 4
2) Delo + Niili + Yero + Sammba= 13
3) Demmba – Paate × Njobbo= ?
So en njiɗii faamde naamndal ngal ko maa njiyten coktirgal maggal. Mi siftina gannduɗo; mi anndina mo anndaano. Yoga he naamnde ko cokiiɗe. Ko maa naamndiiɗo oo hokkira coktirgal nde jaabotooɗo oo heɓa udditde baafal; o jumpa he nder suudu naamndal ngal. Waɗde ɗum ɗoo ina siftina en konngol biyowol wonnde naamndal ina soomi feƴtere jaabawol.
So a waɗtii hakkille he naamnde ɗee, a tawat ɗe mbaɗi ko inɗe fulɓe ganni ɗee. So a durnii miijo, tawa kadi ko ɗe inɗe limooje. Ndeen so ɓiɗɗo pullo jibinaama; so tawii ko kañum adii jibineede o wiyee Niili, Saara, walla Dikko. Ɗeen inɗe fof kollirta ko wonnde ko kaŋko adii jibineede. Deftuɗo heen oo wiyee Sammba.. Ekn. Ko ɗum ɗoon woni anndinoore innde limoore.
Woni les ɗoo ko doggol (liste) inɗe limooje ɗe fulɓe njoginoo.
Inɗe limooje:
1) (afo) Saara, Dikko, Dikel, Niili.
2) Sammba
3) Demmba
4) Yero
5) Paate
6) Delo
7) Njobbo
Funeeɓe: Subboo e Gunndoo
Kala ɗo nanɗaa neɗɗo ina wiyee Saajo, anndu ko e funeeɓe o rewi.
To bannge rewɓe noon ina waɗi:
1) (Dikko, Dikel, Saara)
2) Kummba
3) Demmo
4) Pennda
5) Daado/ takko
6) Delo
7) Njabu
Ko doggol ngol woni coktirgal naamndal ngal.
Naamndal 1 e jaabuwol mum:
Delo + Niili + Yero + Sammba= 4
Waɗi ɗum hawrude 4 ko inɗe yimɓe nayo ngoni ɗoon.
Naamndal 2 e jaabuwol mum:
Delo + Niili + Yero + Sammba= 13
So en tuugniima he doggol ngol en tawat innde fof ko ko laatii tonngoode. Delo ko 6, Niili ko 1, Yero ko 4, e Sammba ko 2.
Waɗde, 6+1+4 +2= 13.
Naamndal 3 e jaabuwol mum:
Demmba – Paate × Njobbo= -32
Hol no keɓirɗen ɗum?
Hiisiwal ina hollira wonnde so sowde wonndii he ɓeydude e ustude ko sowde ndee adotoo waɗeede tawo. Waɗde en cowat Paate e Njobbo haa ngaynen nde ngusten Demmba.
Demmba ko 3, Paate ko 5, Njobbo ne ko 7. Jooni noon en cowat 5 laaɓi 7 keɓen 35. Ngusten heen 3 keɓen – 32 (gustal 32).
Addani en heɓde – 32 ko 3 ngustuɗen he 35. En ngustaani 35 he 3.
3 – 5×7= – 32
3-35= – 32
Firo Kelme=
Doggol= list
Ɓeydude= addition
Ustude= subtraction
Sowde= multiplication
Hiisiwal= mathematic, mathématique.
E kuɗol: Mohammed Jallo


text:
Alhaali kosam ɓiraaɗam Afrik e battane ɓira conndi e ɓamtaare majjam [ Oo taskaram ko fillitaaɗo]
Saakitaama ñannde :
Heɗiiɓe RFI fulfulde min mbismiima on e nder taskaram men Faggudu e Ɓamtaare Afrik. Faandaare makka, ko faaminde on, no leyɗe fewndori baŋŋe jawle, ɓamtal e saɗteende walla caɗeele ko yowitii e ɓamtaare Afrik. E nder yewtere ndee, kaaleten ko ko fewti e ɓamtagol kosam moƴƴinaɗam Afrik. Ko ɗum waawi jibinande faaggu nduu e nder leyɗeele ɗen ? Ngam jaabaade ɗee naamne, koɗo ko Muumini SIDIBE, burkinaajo, gardiiɗo baylaari kosam, no wi’ee « laiteries Kosam de l’Ouest » Burkina Faso. En kaaldan kadi e Tiiɗa Mballo, gardiɗo baylari no wi e « Pullo debbo» wonɗo to worgo Senegaal. Ngayniirten ko miijooji neldaaɗi e tonngoode WhatsApp. Heɗiiɓe RFI Fulfulde, ko ni woni toɓɓe taskaram men.
Heɗee kaa taskaram e alkamissare kala e 8:50 (GMT)
Himo heɗitee aljuma e 17:50 (GMT) Yonta Kuuɓal.
Hiɗon waawi tawtoreede e jeewte ɗen ka tonngoode amen WhatsApp: 00221766441282.
Hiɗon waawi yiitude taskaramji ɗin fow ka kelle amen Facebook e Twitter: RFI FULFULDE


text:
Ɓeen, ko holi ɓeen? Ko jom ngaluuji waɗnooɓe jawɗeele mum en e darnugol telewisiyoŋ biyetenooɗo SAHEL TV. Ooɗoo telewisiyoŋ jeyaa ko e telewisiyoŋaaji jaambureeji ɗi HAPA (Njuɓɓudi toowndi taƴndi sañ, toppitiindi jaayɗe e nan-njiyaa) rokki yamiroore yoo njaaynu e nder leydi Moritani. Caggal lebbi tati ko oon telewisiyoŋ fuɗɗii jaaynude e nder leydi hee, ɓeen jom ngaluuji en (ɓurɓe heen doolnude ɓee, ko koreeji mawɗo leydi ndii) ndartini juuɗe mum en, natti rokkude telewisiyoŋ oo kaalisaaji ɗi kunaninoo ɗum, kaalisaaji potnooɗi soodireede kaɓirɗe, yoɓreede liggotooɓe e heblireede jeewte e njilluuji ngam wiɗtooji.
Ɗum addii iñcuru mawndu e nder telewisiyoŋ hee, sabu liggotooɓe nattude yoɓeede, gardiiɗo jaaynde ndee ne, aandi e hoore mum sabu roŋkude dañde kaaldiiɗo.
Nde tiisi tiisi, kaŋko gardiiɗo oo, hono BAH WUL SAALEK (o jeyaa ko e ɓurɓe wonde haralleeɓe e fannuuji jaaynde, gadiiɗo darnude jaaynirgol biyetenoongol “Mauritanie Nouvelles e saanga nde demokarasi ari e leydi hee” o naamnitiima, e nder diiso yiilngo sosiyetee cosɗo telewisiyoŋ oo, hol ko saabi ɓe kormaaki ko ɓe kuninoo. Ɓe njaaɓtiimo “Telewisiyoŋ oo wontii telewisiyoŋ ‘kowri en’ e tuubakooɓe. So tawii a waylaani loowdi ndii, ko min nanngooɓe kaalisaaji amen”. Oo jaaɓtii ɓe, wonde njuɓɓudi taƴndi sañ ko yowitii e jaaynde hono HAPA, farlini e makko ko sarɗiiji ɗiɗi : go’o, ko jaaynde fof e nder leydi ndii ina foti hormaade koɗki leydi ndii, wonde ɗum leydi kewndi pine; ɗiɗi, e nder waktuuji keɗteteeɗi ɗii, yo a taw e nder 100 waktu fof, heen 60 ko ɗemngal arab haaletee heen. O wiyi ɓe wonde omo hormii ɗiin sarɗiiji, sabu omo rokki ɗemngal arab nii ko ɓuri 60%, so 64%, heddiiɓe ɓee ne (leƴƴi ɓaleeji ɗii) omo rokki ɗum en hakkeeji mum en. O jokki heen wonde loowdi telewisiyoŋ ko mbaawka makko wonaa haaju jom jawɗeele en. So tawii ɓe mbiyii aɓe naata e ɗuum, ina jarani mo woppude golle ɗee, etee ko ɗuum o waɗi nde o roŋki nanondirde e maɓɓe ndee.
Hol yiyannde men e SAHEL TV e ɗiiɗoo lebbi tati ɓennuɗi?
Ko ɓuri himmude e ko Sahel TV feeñnini, ko yiɗde ɗum hollirde sifaa Moritani goonganteejo, wonde ɗum leydi ndi ciiri ɗiɗi e pine limti-limtinɗe, sabu ɓe taƴiima haa laaɓi laaɓi, jaayɗeeli laamu (Rajo e Telewisiyoŋ Moritani) ɗi nganndu-ɗaa, faandaare mum en kala, ko hollirde wonde Moritani ko leydi aarabeeɓe tan, ko heddii koo fof, ko arani en. Hay telewisiyoŋ Chinguity TV puɗɗiiɗo jaaynude oo, e rajooji jammbureeji goɗɗi ɗii, ceertaani e ngool laawol. Ɗum firti ko Sahel TV ko ko ittannoo leƴƴi ɓaleeji ɗii hooƴeende nde njoginoo e yiytaade e jaaynirɗe leydi mum en. Hay so tawii won ko yawninoo e loowdi ndii, walla keewal sahaaji ɗii, ittataa, yimɓe heewɓe ina keɓtini won ko waylii tigi rigi e ngonka jaayɗeeli ɗii. Gardiiɗo Sahel TV, kañum fof e wonde capaato ardini ko karallaagal tawo, e ganndal, e ko ƴellitta kumpital e nder renndo ɓamtaare, o wonanaani nde politigi naattintee heen, teeŋti noon so tawii ko politigi ceerndoowo leƴƴi.
Hol winndannde nde pooɗtaten e ko heɓtii Sahel TV koo?
Ko meɓɓetenoo ina suuɗee, nattii hersireede; sabu leñam-leñamaagu ɓurniingu aarabeeɓe ngu laamu ƴaañi nattii “falde heen hay gommbal”, ɓe kaalata yiɗde maɓɓe ko haa laaɓta, etee alaa ɗo wullittee (hay so tawii haala kaa e oo sahaa yettoyiima ñaawirɗe). Ɗum ina addana en wiyde wonde ngootaagu ngenndi ndii ko ko ɓeydotoo ñalnde kala roostaade. So tawii yaakaare waɗanooma e laamuuji garnooɗi caggal pollugol laamu Maawiya, ɗum wontanii en koyɗol muumo e nguuɗoo laamu, sabu ɗo neɗɗo heɓtinanaaka goodal mum e nder leydi, ɗaminaaki ɗoon yooltude hakkeeji mum jotondirɗi e pinal, faggudu e renndo.
Deftere noon ina foti janngireede banndum, sabu ko heɓtii Maali koo, ko dawrugol ɗawre juutngol peewnanoongol e won ɗiin leƴƴi, teeŋti noon e leñol Tuwaareg en, gila noon e laamu tuubakiri haa tottan maa laamu Moodibo e Muusaa Taraawore, hay ko seɓtori e kaan ngonka, feeñi ko e laamu Konaare walla ATT, nde ɓe lelni dawrugol wellitaare e diwanuuji rewo (politique de décentralisation). En nduwanaaki Moritani ko yani e Maali ko yana e mum, kono laamɗo ƴoƴtuɗo fof ina foti lelnude dawrugol tiiɗtinoowol ngootaagu leƴƴi, hisna leydi mum.
Hare Bah wul Saalek ndee noon, foti ko wonde hare ɓesngu nguu fof, gila e jaayɗeeli jaambureeji, haa e pelle jojjanɗe aadee, pelle pine, teelɗuɓe e hoohooɓe nuunɗuɓe kala, e leƴƴi ɗawaaɗi ɗii, sabu mo “yiɗi maayɓe ngarta fof baaye ɓuri”.
Maamuudu Haaruuna Joop


text:
Alhaali Re'ugol walla foolugol nawna Jonte (palii) e nder Afrik
Saakitaama ñannde :
Hannde e talaata, ñannde 6 lewru 7ɓuru 2021 ka taskaram On Tottaama Konngol, on hollii men miijooji mon ko yowitii e re’ugol walla mulugol nawna jonte (palii walla malariya) e nder Afrik, wano Siin waɗiri non haa re’i ndee nawnaare ka maɓɓe.Holko e pehe hooreeɓe Afrik haani ɓamude ngam re’ugol jonnte e nder leyɗeele maɓɓe?Heɗoɗee jeewte jolɗe e taskaram on.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Ɗuum heɓtii ko Faraysenaajo mo goddol mum ñawnoo haa waɗti foofirde ɓoggi. Doktoreeɓe tafani mo goddol ummingol e ɗaɗol nanowol ƴiiƴam, ɗaɗol ngol waylii wonti goddol. Hannde o waɗtii yahde e haajuuji makko, haa o yejjitii nii o meeɗii ñawde…
Goddol kaawningol
Ɗuum heɓtii ko Faraysenaajo biyeteeɗo Éric Volery : ko ina wona duuɓi goddol makko ko ko ñawnoo haa o natti waawde haalde, alaa ko haali gollaade. Doktoreeɓe lomtiniri ngol taƴre tergal tafangal : ko ngaal o foofirta hannde, tee o ɓamtii golle, o dañii ɓinngel, e duuɓi makko 40, omo yaha e haajuuji makko no yimɓe ɓee fof nii.
Kanko noon, doktoor makko to wiyiino mo wonde « o seerti hankadi e giɗli e golle », kono, Eric wiyi « o juumii ». Ko goonga noon, ko ngol woni go’o ko hono ndee jokkere tergal e neɗɗo ina waɗee e aduna hee. Tee kanko Eric o yahiino haa o waɗti foofirde wuddere yulanoonde e goddol hee.
Waɗani mo tergal kesal ngal ko doktoreeɓe gollotooɓe e opitaal gooto to Pari (Farayse), ina wiyee (AP-HP). Ɓe lomtiniri goddol makko ñawngol ngol ko taƴre ɗaɗol mawngol nawowol ƴiiƴam gonngol nder reedu (aorte), itaangol e maayɗo. Ndeen ngol seŋaama ɗo goddol foti wonde ɗoo, ngol woni e wayloraade seeɗa seeɗa haa ngol wonti goddol gaadorangol, gila e tekkeendi mum, haa e gulɗe mum, haa teeŋti noon e waɗtude nawde foofaandu. E wiyde doktoreeɓe ɓee, nde ɓe njiyi taƴre ɗaɗol ƴiiƴam ngol ina wayloo, ɓe kaawaa ɗum no feewi, tee hay gooto e maɓɓe sikkaano eɗum aaɓnoo : tergal nawowal ƴiiƴam waylaade haa wonta tergal poofirgal.
Kamɓe ɓeeɗoo doktoreeɓe (kippu doktoor Martinod) ɓe cafririi hono nii 13 ñawɗo haa celli ɗeɗew, hakkunde 2009 e 2017. Won heen ko aranooɓe nguɗu (kaaseer) jofe, won heen ko ñawu goddol, won heen ko ñawu calɗi bumsuɗe, tee fof ɓe kuutorii ko ɗaɗol nawowol ƴiiƴam mawngol ngol. Ko ɗuum tagi ɗum wontude feere safrirde nde annduɓe keɓtini, wonnde e saakteede e winndere ndee. Ko ɗuum addani porfeseer Martinod wiyde « terɗe tafaaɗe (…) ko kam en njogori wayloyde ganndal safaara janngo ».
Bookara Aamadu Bah


text:
Ñalawma 08 mars hono ñalawma rewɓe mawninaama e nder Kayhayɗi e nder ñiiɓirde MASEF. MASEF e ROSA e fedde « Croissant Rouge » mo Muritani e « Croix Rouge » mo leydi Farayse jokkondirii mbaɗdii gollal gootal. Caggal gudditgol ñalawma o e tawtoreede hoohooɓe wuro ngo
Huufi golle ɗee ko hooreejo MASEF e diiwaan Gorgol hono Sokna Sawdatu Mammadu Lih. Rewɓe diiwan Gorgol mbaawii hollirde geɗe keewɗe, baɗɗe faayiida, ko wayi no ko remetee, walla kadi geɗe peewnaaɗe he Diiwaan hee tawi ko ñeeñal tigi feewni ɗum. Pelle keewɗe nootitiima he ooɗo ñalawma mawɗo.
Toɓɓe keewɗe kaalaama heen, haa teeŋti ko feewti e darnde e caɗeele rewɓe.
Fedde Baaba leñol to Beelinaaɓe mawninii kadi oo ñalawma tedduɗo wonande rewɓe winndere ndee fof. Hooreejo Catal Kayhayɗi e Kalfinaaɗo Jaŋde, mbaawii tawtoreede, musiɗɗo Ibraahiima Sih e innde fedde Weltaare Ɓiɓɓe fulɓe, e rewɓe jookenaaɓe mbawii tawtoreede ooɗo ñalawma.
Kayhayɗi
Kabaruuji duɗe
Ñalnde aset 08 mars, catal fedde Ɓamtaare Pulaar yilliima to duɗal leegal Kilinkaare : Duɗal kilinkaare janngata ko e duɗal Laamu biyeteengal Duɗal Faaruuk .
Huufi ngal ko ceerno Aamadu Abuu Soh, jannginoowo duɗal ngal ko ceerno Kaaliidu Jah, limoore almuɓɓe ko 21 : ñalɗi janngeteeɗi ko hoore biir (altine) e dewo hoore biir (talaata) e saanga njontu (waktu) joyaɓo. Goomu njilliingu duɗal ngal waawii hirjinde sukaaɓe ɓee e nafoore jaŋde.
Usmaan Ñaan


text:
5
Haala joomiraaɓe jawdi bonɓe golle
1 Joonin kettindee onon joomiraaɓe jawdi, mboyee, ngaɗon wullaango saabe mettallaaji kewtotooɗi on. 2 Jawdi mooɗon nyolii, kaddule mooɗon mooƴii. 3 Kaŋŋe mooɗon e cardi mooɗon fuunii. Puundi ndiin laatantoo on seedaaku bonanda mooɗon, nyaama terɗe mooɗon hono no yiite ni. On ndesanii ko'e mooɗon jawdi ley balɗe cakitotooɗe. 4 On calake yoɓude gollooɓe gese mooɗon njobdi muɓɓen. Inan, kettindee bullaali maɓɓe! Joomiraaɗo jom baawɗe fuu oon nanii bullaali taƴooɓe gese mon ɓeen. 5 On mbuurdii e muuyooji mooɗon, on mbeltake ley adunaaru ndu. On paynii ɓalli mooɗon hono kulle, faa nyannde kirsetee. 6 On carake fonnditiiɓe de mbarɗon ɗum'en. Fay si kamɓe kaa, ɓe nganaa yeddooɓe on.
No munyal nafirta
7 Wooɗi, sakiraaɓe, munyee faa Joomiraaɗo wara. Miilee dow demoowo, no heɗortoo faa leydi hokka ɗum tayri korsundi. Imo munya faa o heɓa ƴuwoonde arandeere e sakitotoonde. 8 Onon du munyee. Cemmbinɗinee ɓerɗe mon, sabo gartol Joomiraaɗo ɓadake. 9 Sakiraaɓe, taa pelunduree, faa ndaɗon sariya. Miccitee, Carotooɗo oon ina ɓadii sanne, imo darii e dammbugal! 10 Sakiraaɓe, miccitee annabaaɓe haaldunooɓe e innde Joomiraaɗo ɓeen. Munyal maɓɓe ley torra ina laatanii on alhaali, faa onon du munyiron noon. 11 Eɗen mbi'a barke woodanii tinniiɓe ɓeen. On nanii haala tinnaare Ayuuba, wooɗi du on nji'ii e ley ɗum fuu no Joomiraaɗo fodoranii mo cakitte lobbe, sabo Joomiraaɗo wo keewɗo yurmeende, jom hinney.
12
Ammaa aranel fuu, sakiraaɓe am, taa kunee: wanaa hunoraade kammu,*
wanaa hunoraade leydi, wanaa huunde wonnde. Ammaa wi'ude «Ayyo» naa «A'aa» tan ina heƴa, taa caamon ley sariya Laamɗo.
Haala ŋaaraade Laamɗo dow goonɗinal
13 Yalla won torriiɗo e mooɗon naa? O waɗa du'aare. Yalla won ceyiiɗo e mooɗon naa? O yettira Laamɗo jimi. 14 Yalla won nyawɗo e mooɗon naa? O nodda mawɓe kawrital goonɗinɓe, de ɓe ndu'anoo mo, ɓe ngatta nebbam dow hoore makko e innde Joomiraaɗo. 15 Du'aare du'oraande e goonɗinal dannan nyawɗo oon, Joomiraaɗo umminan ɗum. Si joomum waɗiino hakke du, yaafete. 16 Ndelle, kaalton hakkeeji mooɗon hakkunde mooɗon, ngaɗunduron du'aare, yalla oɗon cellinee. Du'aare neɗɗo ponnditiiɗo ina jogii baawɗe waɗude kulle mawɗe. 17 Annabi Iliyaasa wo neɗɗo hono meeɗen. O waɗirii du'aare e tinnaare taa kammu toɓa. De ƴuwoonde toɓaay e leydi faa waɗi duuɓi tati e lebbi jeegom. 18 Caggal ɗuum, o waɗi du'aare katin ƴuwoonde toɓa. De Laamɗo jippini ƴuwoonde, leydi du fuɗini ko taƴetee.
19 Sakiraaɓe am, si gooto mooɗon wosake laawol goonga, de goɗɗo wartirii ɗum fu, 20 paamon gartirɗo mo e laawol oon hisinan yonki makko e maayde, mooytan hakkeeji makko keewɗi.


text:
Guurtugol Duɗal Ɗemɗe ngenndiije
Caggal diisnondire diiwanuuji paatuɗe e Tippudi Nehdi e Jaŋde (TNJ) ɗo yimɓe men pamɗunoo keeweendi, en mbiyiino miijo men jaɓraama e paamondiral, winndaa e ciimti 2/3 gollorɗi ɗii. Ine laaɓi en mbaawii jaɓnude keeweendi tawaaɓe ɓee dalillaaji men tiiɗɗi ɗii.
E joofirɗe ñalɗi ɗii ciimtol kuuɓtodinngol diisnondire waɗaama. Toɓɓe ɗiɗi he nder toɓɓe tati ɗe pelle pinal ɗee njiɗnoo heɓde ɗee, njaltii he ciimtol hee : ɗeen ngoni : 1. cosgol njuɓɓudi laamu kalfinaandi ɓamtugol ɗemɗe ngenndiije (ko nanndi e Duɗal Ɗemɗe ngenndiije goodnongal ngal) ; 2. naattingol ɗemɗe ngenndiije pulaar, sooninke e wolof nder tippudi nehdi e jaŋde leydi ndii. Heddii ko toɓɓere laawɗingol ɗemɗe pulaar, sooninke e wolof, haalaande he ñalɗi ɗii, kono nde feeñaani e tonngol hee. Ko ɗee toɓɓe tati ngoni faandaare nde Fedde Ɓamtaare Pulaar he Muritani (FƁPM) dottani hoore mum e mooɓondiral yuɓɓinnoo ñalnde 28 e 29 desaambar 2019, kono ɗe dotaannoo duuɓi sappo (10) ngam siynude ɗum en. Ɗum noon ko fartaŋŋe mawɗo heɓaa ɗoo, so tawii ko hunaa koo laatiima. Duɗal ɗemɗe ngal boom maa sose ɗo e maayirɗe hitaande ndee (ɗoo e lewru so heewii !!!) : haa dañee !
Kono dee, en ndañii donngal, ko jooni golle puɗɗotoo. Yimɓe ine poti daraade mbele ko hunaa koo ine laatoo, mbele ine siyniree no moƴƴi.
Caggal diisnondire diiwanuuji paatuɗe e Tippudi Nehdi e Jaŋde (TNJ) ɗo yimɓe men pamɗunoo keeweendi, en mbiyiino miijo men jaɓraama e paamondiral, winndaa e ciimti 2/3 gollorɗi ɗii. Ine laaɓi en mbaawii jaɓnude keeweendi tawaaɓe ɓee dalillaaji men tiiɗɗi ɗii.
Nde njahaten tawtoreede ñalɗi diinondiral ngenndiiji ɗii, en ndottiino paandaale tati wonande tawtoregol men he ñalɗi hee : 1) Naattingol ɗemɗe ɗee nder TNJ leydi ndii; 2) laawɗingol ɗemɗe ɗee, e 3/ cosgol njuɓɓudi njaambureeri (ko wayi no Duɗal ɗemɗe ngenndiije ndeen ngal) kalfinaandi ɓamtugol e ƴellitgol Ɗemɗe Ngenndiije ɗee (ƊNG).
He joofirde joɗle ɗee, yimɓe men tawtoranooɓe ɓee fof ine kawri, e tuugnaade e Ciimtol Kuuɓtodinngol ngol, eɗen mbaawi hiisaade en njettiima, ko famɗi fof, paandaale ɗiɗi he nder paandaale tati ndottuno-ɗen ɗee, ɗeen paandaale ngoni : – Cosgol njuɓɓudi njaambureeri kalfinaandi ƴellitde ƊNG ; e – Naattingol ƊNG ɗee he nder TNJ leydi ndii. Eɗen teskoo kadi pellitgol naatnugol jaŋde Farayse e hitaande ɗimmere jaŋde lesre, kam e baɗtugol mum ɗemngal jannginirgal fannuuji nganndiwal, tuggi rogere adannde jaŋde hakkundeere.
Ine jeyaa e ko aaɓni ɗee keɓe, laaɓtugol dallinannde : – pelle pinal ɗee njooɓii ndee, men ndee ; – Tiiɗnaare yahannooɓe en toon ɓee ; – Ballal woɗɓe tawtoraaɓe ñalɗi ɗii (jaambureeɓe, partiiji politik, senndikaaji, ekn) ; – Tawtugol keeweendi tawaaɓe ñalɗi ɗii miijooji men ; – Hakilantaagal moƴƴal, e weeyo paamondiral ñalɗi ɗii ; – Keƴgol men moƴƴol he gollorɗi ɗii (toɗɗegol hooreeɓe goomuuji, siimtooɓe ekn.)
Wasiyaaji :
- hisnude jokkondiral he jaagordu jaŋde nduu ; – gollanaade daawal daɓɓal wonande mudda cabborɗo oo ; – cemmbingol cosgol njuɓɓudi rewindo ndi pelle pinal ɗee poti jeyeede (yantude e Diiso Ngenndi halfinaango jaŋde) ; - daraade mbele sariya kuccam oo ine laaɓta ; - jokkude dallinaango ngam laawɗingol ƊNG ; - umminde jeeyngal mawngal facciro njeñtudi ndii ; - hirjinde ɓesngu nguu (mbele ine jaɓa, wallita ƊNG).
Tawtoraaɓe ñalɗi ɗii ine teskii he ciimtol hee geɗe kimmuɗe teeŋtinooje jettagol huunde e paandaale men ɗee.
Go’o ; hakilantaagal moƴƴal cakkingal binndol ciimtol ngol (ƴeew taƴe ittaaɗe heen ɗee) : Ɗiɗi, teeŋtingol huunde e piɓle gorwore wonande jannginirgol ƊNG (ƴeew taƴe ittaaɗe heen ɗee.
Taƴe ittaaɗe e Ciimtol kuuɓtodinngol ngol
1.3. (hello 6)
Geɗal teeŋtungal gadanal ko jojjugol ciynugol, ko ɓuri yaaccaade, he nder ngonka ɓurka yuumtude, janngugol ɗemɗe men ngenndiije ɗee he denndaangal tolnooji Tippudi Nehdi e Jaŋde, ngam huuɓnande yimɓe fof jaŋde moƴƴere, he nder potal e nuunɗal.
1.4 Hol ko saabii mbayliigu nguu (hello 7)
Mbayliigu tataɓu he hitaande 1979 naatnii jaŋde ɗemɗe ngenndiije tati ɗee, ɗe ngonaa arab ɗee, binndiraaɗe alkule latin. Duɗal ɗemɗe ngenndiije sosaa ngam ƴeewndaade ɗe e heblude naatgol majje he nder Tippudi Nehdi e Jaŋde e nder lajal duuɓi 6. Miijo daɗɗiingo nguun mbayliigu ko mbele « tippudi nehdi e jaŋde paandi ndii tuugoo e ɗemɗe ngenndiije. Muritaninaajo kala ine foti, ko famɗi fof, marde ɗemɗe ɗiɗi ngenndiije, Muritaninaajo kala ine foti marde arab. » Sabu ŋakkeende keɓe, wiyaa yo ɗee kuule ngon cabborɗe haa hitaande 1985, hitaande ɗo ɗemngal arab wontata ɗemngal « ɗemngal gootiɗinoowal », farayse wona « ɗemngal udditaare » potngal jannginireede no ɗemngal ɗimmal tuggi tan tolno jaŋde hakkundeere. He nder daawal cabborgal ngal, TNJ ndii feccaa e pecce (ceŋɗe) ɗiɗi, arab e farayse. Waɗɗinaa e haalooɓe arab suɓaade senngo arab, leƴƴi keddiiɗi ɗii mbiyaa ine mbaawi suɓaade senngo njiɗi. Ngaal daawal cabborgal ronkaa yo joof he nder duuɓi noogaas. Silsil naatnugol jaŋde ɗemɗe ngenndiije dartinaa, kañum fof e moƴƴude njeñtudi he ƴeewndo ngoo, yeru fawaade e ɓeto Unseco.
III. 1 : Gootiɗingol (hello 12)
Cuɓagol ɗemɗe jannginirɗe nder Ekkol gootiɗinaaɗo foti foti fawaade ko he faandaare ɓurgol newaade, ɓurgol yuumtude, ɓurgol nuunɗude he nder ɗaɓɓugol ganndal. Ko ɗuum waɗi dokkugol jaŋde he nder ɗemɗe neeniije e cuɓagol moƴƴol ɗemɗe udditaare, jogaade faayiida ɓurɗo toowde.
III.1.2 Ɓamtaare e tiiɗtingol jaŋde ɗemɗe (hello 13-14)
Mbayliigu kesu TNJ ngenndi ndii ine foti ardinde he paandaale mum, naatnugol jaŋde denndaangal ɗemɗe ngenndiije ɗee. Ko goonga ko ɗum faandaare saɗtunde, kono ko ɗum faandaare haannde, siynotoonde.
Duuɓi 60 caggal ko keɓ-ɗen jeytaare men, en mbaawaa jaɓde leydi men waasa heɓde haa hannde jeytaade mum to bannge pinal. Sukaaɓe men ine njogii hakke janngineede he nder ɗemɗe mum en ngenndiije, ine waɗɗii laamu nguu kadi, rokkude ɓe ɗuum.
Yontii nde TNJ men yaltata e cawndondiral bonngal ceŋɗe ɗiɗi arab e farayse, cawndondiral ngal jaɓnaaki, tawi kadi ɗemɗe men ngenndiije keddiiɗe ɗee hono pulaar, sooninke e wolof ine njeebaa.
E tuugnaade e tiitoonde leydi ndii hono teddungal, ɓinngu yummaagu, e nuuɗal, ɗemɗe men ngenndiije ɗee kala poti. Ɗe potaani muk fotde faayiida e ɗemngal koɗal, jotondire daartiyankooje mbaaw-ɗen jogaade e maggal fof, jotondire dokkooje ngal faayiida mawɗo, so wonde ɗemngal udditaare he nder leydi men.
Wonii duuɗi capanɗe jooni, he nder mbayliigu hitaande 1979, en kumpitiima jaŋde ɗemɗe ngenndiije he nder leydi men, humpito yuumtungo. Humpito woppaango ko aldaa e daliilu gooto. Ko ɗuum saabii ngonka ka jaɓnaaki, mbonka e TJN men, kam e darnde fotnoo daraade ngam tiiɗnugol ngootaagu ngenndi.
III.1.2.1. A || B. Kuule mbayliigu (hello 14)
– He tolnooji ɗii kala sukaaɓe muritaninaaɓe njanngintee ko he ɗemɗe men ngenndiije arab, pulaar, sooninke e wolof.
– Kala cukalel kaalowel arab ine foti janngude, ko famɗi fof, gootal e ɗemɗe ngenndiije keddiiɗe ɗee (pulaar, sooninke e wolof). Cuɓagol ngaal ɗemngal fawotoo ko he ngonka renndo e yimɓe diiwaan mo woni oo.
– Arab ine jannginee denndaangal sukaaɓe ɓe arab wonaa ɗemngal mum en, no ɗemngal kumpital nii e no ɗemngal janngirgal fannuuji goɗɗi.
– E fuɗɗoode jaŋde, nganndiwal janngetee ko he ɗemɗe ngenndiije ngam gaddanaade sukaaɓe ɓee paggagol moƴƴol ganndal, hoto ɓe kawrude e caɗeele ɗiɗi laawol gootol, hono margol ɗemngal jannginirgal kam e paggagol ganndal.
– Farayse fuɗɗotoo janngeede ko gila e hitaande ɗimmere jaŋde lesre, no ɗemngal kumpital nii, mbele ine waawa wontoyde ɗemngal jannginirgal wonande won ɗiin fannuuji he nder tolnooji caggal jaŋde lesre.
– Engele fuɗɗotoo janngeede ko e hitaande adannde caggal jaŋde lesre.
– Jaŋde ɗemɗe tumarankooje goɗɗe, nde farlinaaka, ine waawi naatnoyeede tuggi hitaande ɗiɗmere caggal jaŋde lesre. Cuɓagol ɗeen ɗemɗe fawii ko e ngonka mum en he nder diiwaan oo e winndere ndee, kam e jojjanɗe ƴellitaare faggudu leydi ndii.
– Duɗal Karallaagal Jaŋde Ngenndi (IPN) maa yuɓɓitine no feewi mbele ine waawa heblude e heɓnude defte janngirɗe e tammborɗe goɗɗe he nder ɗemɗe ɗee fof.
– Maa denndaangal katojinaaɗe jaŋde ɗemɗe yahdunde e ngonka, e golle, e doŋle, e paandaale dottanaaɗe kala heen ɗemngal he nder Ekkol muritaninaajo, ƴellite.
– Maa tuugnorgal ngenndiwal lelne, paatungal e taro he nder ɗemɗe ngenndiije kam e farayse gondungal e peeje jaŋde ɗemɗe goɗɗe ɗe ngonaa ɗemɗe ngenndiije ɗee.
III.1.2.3 Darnde heeriinde wonande jaŋde ɗemɗe ngenndiije (hello 15)
– Gaa gaa pellitgol jannginde ɗemɗe men ngenndiije tati goppanooɗe haa e sahaa e nder TNJ, ƴellitgol majje ine foti jogaade faandaare teeŋtunde ngam ɓamtude ɗe haa ɗe njettoo tolno ɗemɗe winndereeje goɗɗe ɗee, to bannge waawde roondaade ganndal. Ɗuum noon ine ɗaɓɓi feere juutnde, nde tammbii ɗum kuuɓnugol denndaangal keɓe katojinaaɗe. Ko maa ɗe njettoo tolno ɗemɗe he nder jaŋde toownde, ɗe ngona ɗemɗe tammbotooɗe wiɗto, ɗemɗe biɗtirɗe, ko ndeen njettoto-ɗen ndeen faandaare. Kuule ganniyaaɗe he nder ɗuum ine toɗɗii :
– Lelnude feere golle kam e tuugnorgal duttorgal wonande jaŋde ɗemngal pulaar, sooninke e wolof e nder tolnooji TNJ ndii fof ;
– Faggitaade humpitooji Duɗal Ɗemɗe Ngenndiije goodnoongal ngal, kam e catal ɗemɗe ngenndiije to duɗal jaaɓi haaɗtirde Nuwaasoot hannde ngal, kam e sosdde njuɓɓudi ndokkaandi denndaangal kattanɗe to bannge tippudi e karallaagal, kam e keɓe gollorɗe baawɗe yaawnude ɓamtaare e kuccangol jaŋde he nder ɗee ɗemɗe ngenndiije. Ndiin njuɓɓudi ine waawi wonde Duɗal ɓamtaare ɗemɗe ngenndiije, paggittoongal humpito Duɗal ɗemɗe ngenndiije ndeen ngal, humpito yuumtunoongo.
– Lelnude peeje karallaagal jaŋde baawɗe ƴellitde jaŋde he nder pulaar, sooninke e wolof, tawa ine teskoo ko heen goomu kala heerorii, hatojini.
– Feewnude gollirɗe e topirɗe janngirɗe kese wonande jaŋde Pulaar, Sooninke e Wolof.
Daawal cabborgal koolningal, kuufangal no moƴƴi, dottangal he nder sahaa (hello 32). Ngam jaŋde ɗemɗe ngenndiije.
– Cosgol njuɓɓudi kalfinaandi ɓamtaare ɗemɗe ngenndiije, kalfinaandi : (i) ɗowde hoolkiso jaŋde ɗemɗe ngenndiije e heblude kuuɓtodingol mum, (ii) heblude e ɗowde peeje jaŋde ɗemɗe he nder TNJ. Ndiin njuɓɓudi maa sose ko idii 31/12/2021.
– Binndaaɗe sariya e laawol juɓɓinooje ndiin njuɓɓudi ko adii 30/03/22 ;
– Tafgol kippuuji tuugnorɗe e tammborɗe jannginirɗe, kam e paggitagol humpitooji kaalaaɗi ɗii e nder leyɗe catiiɗe ko adii 30/06/2022 ;
– Keblugol jannginooɓe e kippuuji huufo tuggi 1/7/22 haa 30/06/23 ;
– Udditgol duɗe ƴeewndorɗe gadane he ɗemɗe ngenndiije he udditgol oktoobar 2023 ;
– Puɗɗagol ƴeewndo jaŋde ɗemɗe ngenndiije wonande ɓe kaalataa ɗe he lewru oktoobar 2023 ;
– Jaŋde ɗemɗe ngenndiije ine foti huuɓtodineede ko ɓuri yaawde, so ƴeewndo ngoo yuumtii caggal nde horo moƴƴo, tuugiingo e ganndal waɗaa ;
– So ƴeewndo ngoo joofii, ngam gootoɗingol timmungol tippudi jaŋde ndii, golle ɗe njuɓɓudi kalfinaandi ɓamtaare ɗemɗe ngenndiije ɗee, ɗe IPN e IGEN walla he duɗe heblo ndoondinoo ɗee, maa ngartire he mayri.
Caggal ñalɗi ɗii, hooreeɓe pelle pinal ɗee ɗaɓɓii jooɗodaade e jaagorgal jaŋde, ngam. Ciimtol joɗnde maɓɓe nani ara les ɗoo :
Jokkorde pelle pinal FƁPM, AMPLCS, APROLAWOJaagorgal Kalfinaangal Jaŋde leydi kam e Mbayliigu Tippudi Nehdi e Jaŋde (TNJ) jooɗodiima e hooreeɓe pelle pinal (FƁPM, AMPLCS, APROLAWO) ñalnde alarba 24/11/21 e dow ɗaɓɓaande maɓɓe. Hooreeɓe pelle pinal ɗee njeewtidii e Jaagorgal ngal ɗo golle ɗee yahrata, he joofirde diisnondiral paatungal e mbayliigu TNJ ndii. Hooreeɓe ɓee njaarii Jaagorgal sabu heɓaare mum duumiinde e ngalɗoo daawal, rewrude e joɗle kuccondiral ɗe o jooɗodii e maɓɓe, kam e tawtoregol maɓɓe e ñalɗi diisnondiral diiwanuuji e ngenndiiji ɗii. Jaagorgal deeƴnii ɓerɗe maɓɓe, teeŋtinani ɓe pellital laamu nguu ƴellitde ɗemɗe ngenndiije ɗee haa ɗe tolnondira e ɗemɗe ɓurɗe ƴellitaade, e waɗde ɗe ɗemɗe paggorɗe ganndal. Ngal huniima kadi gollodaade e pelle ɗee he nder daawe paaɗe siisil oo, haa teeŋti noon ko faati e kuufgol daawal cabborgal ngal, potngal raɓɓiɗde tawa kadi ine gaddoo heblo moƴƴo kuɓtodingol jaŋde ɗemɗe ngenndiije ɗee, e dow naftoral humpito Duɗal ɗemɗe ngenndiije goodnongal ngal. O teeŋtinii kadi jojjugol waɗde nuunɗal nder paggagol ganndal he denndaangal tolnooji jaŋde ndee.Hooreeɓe pelle ɗee kollitii kam enne heɓaare mum en ɗoftude jaagordu jaŋde nduu e nder ciynugol ɗam kuccam.
Jokkorde Pelle Pinal


text:
Ñalnde 26 desaambar 2019, musiɗɗo men Aadama Sih waɗii en yeeweende. Aadama Sih sankiima ñalnde oon ñalawma niɓɓo. Waɗi en wiyde o waɗii yeeweende, ko kanko yeewtiratnoo en daande makko welnde ndee. Sibu Aadama Sih ko jimoowo ŋanaa wonnoo.
Wonande ɓe nganndaano, Aadama Sih jeyaa ko e yimatnooɓe e « Diɗɗal 7 Saawiyee » e kitaale 1980. Ko o yimatnoo toon koo noon wonaa jimɗi naalanke no faamretee e renndo men nii, alaa ! Aadma Sih yimatnoo toon ko ko gooto e men kala teeɗantoo koo, so ndimaagu, so wellitaare, so potal, so nuunɗal hakkunde yimɓe e nder leydi, ko ɓamtaare leydi… Waɗi noon, Aadama Sih ko ngenndiyanke kuɓɓuɗo wonnoo, kaɓaaɗo hare ndimaagu e nuunɗal gila ina woni suka.
Ko ɗuum nii waɗi mo jeyeede e terɗe gadane Fedde Ɓamtaare Pulaar e Muritani. Hol mo nanaani daande makko ? Hol mo heɗaaki jimɗi makko ? Ɗoo e Muritani, kala keɗotonooɗo yeewtere Fedde Ɓamtaare Pulaar e Muritani e kitaale 1980, nanii daande makko e udditirde e uddirde yeewtere ndee : « Ɓamtaare Pulaar salminii on, Ɓamtaare Pulaar bismiima on… Taaree, taaree, taaree mooɗon ɓamtooɓe Pulaar ! ». Ɗoon kadi woni ɗo nanaton daande Jibi Hammee Lih (Yo Alla moƴƴu e maɓɓe).
E duuɓi cakkitiiɗi ɗii, ko kanko wonnoo njaatige FOOYRE ƁAMTAARE to Ɓoggee. Ndeke Fooyre waasii njatige !
So won yimooɓe ngenndiyankaagal mum en, so won yeeytotooɓe darnde mum e golle mum en, Aadama Sih jeyaaka heen. Aadama Sih jeyaa ko e ɓee « ngenndiyankooɓe suuɗiiɓe », gollirooɓe «sabu Alla», ɓe njiylaaki heen hay huunde so wonaa ndimaagu aadee, e nuunɗal hakkunde yimɓe ngal diine men Lislaam yamiri ngal.
Aadama tuɗɗiima leppi leydi, leydi tuɗɗii mo leppi teddungal, o maayataa haa abada!
E nder ɗuum Fooyre Ɓamtaare e Fedde Ɓamtaare Pulaar e Muritani ina nduwanoo muritaninaaɓe kala haa arti noon e ɓesngu makko. Yo Alla yurmo yaafoo mo. Innaa lillaahi we innaa ileyhi raaji’uun !
Tesko : «Diɗɗal 7 Saawiyee» ko diɗɗal jimɗi fedde suuɗinoonde anndiraande D.NG.D (Dillere Ngenndiire Demokaraasi) hono (MND = Mouvement National Democratique). «7 Saawiyee» oo ko ñalngu sankaare sanɗa ngenndiyanke ina wiyee Sumoyda to Opitaal Perinsipaal Ndakaaru. Oon Somoyda jeyaa ko idiiɓe haɓaade laamu Daddaa e ɗaɓɓude ndimaagu e potal e nuunɗal e nder leydi ndii e hakkunde hoɗdiiɓe, e salaade iirtugol luure hakkunde leƴƴi e pelɓondirgol leƴƴi caggal warngo Ubriyeeji Suwoyraat ñalnde 29 mee 1968.


text:
Kooli ko suukara weli ! Ko suukara moƴƴi. Ko haaletee e suukara koo ina heewi. Hol ko foti teskeede heen ? Ko adii fof, yimɓe ina cikka wonde suukara ina weeɓi heɓtinde sibu ko peñ, walla bek, walla ko conndi, walla tawetee ko e tanngal e sokkolaa e sirooji ekn…
Kono, annduɓe ɓee mbiyi « ko ɓuri heewde e ñaamdu men ina waɗi suukara », so yimɓe mbaawaa woppude ɗum ne, ina mbaawi hakindaade heen.
Waɗi ɓe wiyde noon, ko heewɓe cikkata ko suukara alaa tanaa. Tawi noon, suukara ina ɓeyda ɓalndu, woni ina ɓeyda ñawbuuli ɓernde, ina waawi ɓeydude farweende ɓalndu e mborosaaji, yanti heen, ina anndaa wonde geeƴi nguɗu nguuri ko suukara. Ɗee geɗe fof ina poti addande en miijaade. Ko ɓuri moƴƴude, ko wasiyaa, ko ustude suukara, hakinaade heen. Ɓurtinde suukara moƴƴaani. So neɗɗo waawaa ittude suukara taweteeɗo e denndaangal ñameele men oo kam, ina waawi woppude tanngal e sinngoom, usta ɗum e kafe mum, e ataaye mum ekn… So wonaa ko ɓeydani ɗum, alaa ko ustanta ɗum.
Fooyre


text:
Albaniya
Albaniya, ha hukuma be Jamhuriya Albaniya leydi on haa waladu fuuna Yuroopu. Woɗon ɓe e ti do o mayo Adriatic be mayo fere Lonian je hautibe mayo Rum o waɗi kerol be leddi man be montenegro hedi wakkera mako woyla waladu hirna, Kosovo gada woyla waladu fuuno, woyla Macedonia gada fuuna be Girka, gada fuuna. Tirana kanjim’on gelle mangol maako be gondal kunjim’on gelle ɓiri maunugo be Durres.
Sufoore[taƴto | taƴto ɗaɗi wiki]
Albaniya (al. Shqipëria) ko leydi e Yuroopu. Laamorde (kapital) leydi Albaniya yo Tirana (al. Tiranë). Mbertudi leydi ndin ko 28.748 km2, jama'a hoɗuɗo e mayri no hewtaynoo fewndo hitaande 2015 yimɓe 2,893,005.
Joogarafii[taƴto | taƴto ɗaɗi wiki]
Albaniya wodi yajigo leydi kilomitaa 28, 748 (1,110,059sq mi) bo woɗon do fuuna mayo Balkan ha fombina waladu fuuna Yuroopu. Hondiko mayo man hushiti mayo ma adriatic gada wakkere woyla waladu hirna be mayo je Lonian gada wakkere fombina waladu hirna ɓe ɗon hautibe mayo Bahar Rum. Albaniya ɗon hakkundee latituud 42 be 39N, bee longituud 21 be 19E.
Ɗuɗugo yimɓe[taƴto | taƴto ɗaɗi wiki]
Banano jaburu man ɓe ɗon linyaje INSTANT ɓe bangini juɗugo yimɓe Albaniya der hitadee 2020 be biyugo ɗuɗugo maɓɓe 2,845,955 geɓe maɓɓe 53.4% je ummatore leydi man ɓe jodi ha gyarle. Mauɓe be fetel hukumaji tati je ɓuri jamaje der leddi man kanɓe’on hosi reta yimɓe der man. Geɓe caffan e tati ɗuɗugo ummatore leydi man be don jodi wuro Tirana sai wuro Fier mo geɓe saffoi go’o kadibo wuro Durres geɓe saffo yimɓe dou miliyan ɗon Lorna fofa Tirana be Durres gam non man waɗi wakkare man mawni ha Albaniya.
Tirana ɗon gotel hader gerle mawɗe nukkure Balkan be o yotti je ɗiɗi hayesu ɗuɗugo yimɓe ɗen bo ɗuɗugo yimɓe je 400,000 gelle ɗiɗaɓo jeɓuri kanka’on ha leydi man dou ɗuɗugo yimɓe kanka’on Durres ɓe ɗuɗugo yimɓe 113,000 sai Vlore be ɗuɗugo yimɓe 105,513. Gure takkandir ɗe leysdi Albaniya je ɓuri mawnugo hayesu yimɓe bannuɓe foodi ha hitadee 2011.
Galluure[taƴto | taƴto ɗaɗi wiki]
Suura[taƴto | taƴto ɗaɗi wiki]


text:
Ñalnde 1 deesambar 2016 ko haawnii waɗii to leydi Gammbi ndi ardii ɗum Yaayaa Jaammee jooɗiiɗo e jappere leydi ndi ko ina tolnoo e duuɓi 22 caggal nde folli laamu Daawuda Kayrabaa Jaawara e hitaande 1994.
Eɗen ciftina wonde leydi Gammbi ko ciifol naattungol e nder leydi Senegaal sabu ko ndiin taarii ndi banngeeji kala haa heddii bannge keedɗo e geec atlantic oo. Wertaango Gammbi ko 11 295 km2, ɓesngu mayri tolniima e 1 925 627 aadee heen 90% ko juulɓe, heddiiɓe ɓee peccii ko hakkunde katolik en e diineeji goɗɗi (8%). To bannge faggudu ko ɓuri teeŋtude heen ko ndema ngaadanteewa, njulaagu e banngagol (tourisme). Gammbi jeyaa ko e tiimaale leydi Angalteer, heɓi jeytaare mum ko e hitaande 1965 woni laamorgo mum ko Bannjuul, ɗemngal laawɗinaangal ko Enngele hay so tawii ɗemɗe ngenndi ɗee ko : manndinka, fulfulde, wolof ekn…
Waɗi en wiyde ko haawnii waɗii ko Yaaya Jammee gila laamii seeraani e yuɓɓinde wooteeji hooreleydaagu fotde laabi 4 ina laamtoo, nde wonde ko kanko yuɓɓinanta hoore makko wooteeji ɗii gila e fuɗɗoode haa wortorde. Laamu Yaayaa Jammee wonaa ɓuuɓngu sabu o jogii tan ko kasoo, karwaas e warngooji. Ɗum tabitiri ko luulndo makko alaa hakke ñiŋde laamu, jaaynirɗe leydi ndii mbellitaaka ko jaaynirde laamu ngu tan njogii hakke haalde etee, ko mantude laamɗo leydi ndii tan e politigi mum woni golle mum. Seppooji baɗooji toon, joomum en mbattinta ko waɗeede kasooji so ndaɗii wareede kay, walla saayneede majja. Jagge tati e parti luulndo lollirɗo UDP ko nii mbaasiri pittaali mum to Gammbi, goytaali ɓesngu nguu, gullitaali pelle jojjanɗe aadee winndere ndee e jeertinaali mawɗo fedde dowlaaji dentuɗi hono Ban Ki Moon, ɗum fof mejaani Yaayaa Jammee.
E ɗiiɗoo wooteeji juɓɓinaaɗi e darorɗe lewru deesammburu 2016 Jammee waɗdunoo kawgel ko Aadama Baro mo nganndu-ɗaa ngemmbi ɗum ko maalde partiiji jeetati luulndo e Mammah Kanndeh gardiiɗo parti biyeteeɗo « Congrès Démocratique Gambie ». Aadama Baro noon jeyaa ko e parti biyeteeɗo « Parti Démocratique Unifié » tawi gardiiɗo oon parti, hono Ousseynou Darboe, e oon sahaa wonnoo ko e kasoo ina taƴanaa duuɓi tati sabu wiyeede « tawtoraama seppo ngo yamiraaka ». Wooteeji ɗii njofiri ko poolgu Aadama Baro sabu o dañii 43%, Yaayaa Jammee dañi 39%, Mammaa Kanndeh heɓi 17%, ɗum firti ko « faddungo taƴii » tawde Yaayaa Jammee, laamɗo mo liɓetaake furlaama e leydi, woote Gammbi firlittaake, ɓurɗo heewde toɓɓe fof gila e gadanol ko kam fooli. O heewnoo wiyde ko kanko ko « Alla wootanta mo etee ko Alla tan liɓata mo » waɗde ngol laawol, Aadama Baro e ballal Alla liɓii mo ngu alaa guli. Kono ɗum fof haawnaaki. Haawnii kay ko nde o habraa wonde o foolaama o wiyi o jaɓii etee kalfinaaɗo wooteeji ɗii hol to saaktu ɗum ko kanko e hoore makko hebori adaade saaktude ɗum etee o duwanoo Aadama Baro yo « jogoro jam ». Ɗum waɗi en wiyde o haalii ko o sikkananooka, sabu ɗum waɗi aduna oo fof najoore haa ko yoga e leyɗe mawɗe e nder aduna oo e leyɗe catiiɗe e hoɗdiiɓe manti mo heen no feewi haa woodi waɗtuɓe miijanaademo wonde bonannde nde o waawnoo waɗde fof, ndeeɗoo darnde ina waawi soodtude mo. Mi heɓiino nii e oon mudda noddude gooto e musiɓɓe am to bannge politigi mbiy-mi ɗum « aan ndekete Yaayaa Jammee ko jontaaɗo », oon jaaɓtii kam « hol to mantu jamma suwaa weetde », ma a taw ko ɗum wattindii laataade sabu yontere fawtii heen Yaayaa Jammee waɗi ko joɗtoranoo e mum so saltaade foolaama, ɓeydi heen wonde ko keborɗo wullitaade to ñaawirde rowrowre ñaawoore wooteeji. Tesko-ɗen noon ndeeɗoon ñaawirde, wonɓe heen ɓee fof ko yimɓe makko.
Ko laaɓani en tan ko Yaayaa Jammee caggal nde diisnondiri e yoga e yimɓe mum, teenti noon e larme makko ɓe o waɗdunoo bonanndeeji laamu makko, kolliti mo tan ko kañum en, woppude mo laamu henanaaki ɗum en, yantude e haalaluuji Aadama Baro e luulndo ngoo wonde « bonanndeeji makko ngoppirtaake nii tan ». Kulol rewneede laawol ñaawee, ñaawdee e wondiiɓe mum, alaa ko haɗi nawee to ñaawirde kuuge winndereere (CPI) to o heblotonoo e yaltinde Gammbi, ɗeen geɗe fof ina njeyaa e ko « mooƴii hoore makko ».
Gammbi naatii e iñcuru caggal wooteeji, Alla tan anndi ɗo ɗum joofoyta sabu yoga e leyɗeele aduna ɗee kolliti tan ko Yaayaa Jammee « hol to ñaamtu konngol mum, yo jebbilo foolaama », won heen nii kolliti ko ngoppataa mo o ruttoo e laamu, Dental Leyɗe Afirik Hirnaange (CEDEAO), mbiyi mo yo o tottit Adama Baro laamu gila e teddungal, gardiiɗo fedde ndee nii heɓii wiyde aadi fedde ndee e makko ko ñande 19 saawiyee 2017, lajal nde o foti ummaade e jappeere ndee : « o woppira newuya walla heɓtiree doole ». Senegaal kam hollitiino gila o ñaamti konngol makko wonde « jaɓantaa mo o sooyna yiɗde ɓesngu Gammbi », hannde oo, CEDEAO so fellitii joƴƴinoyde Aadama Baro e jappeere Gammbi, wakkilii Senegaal yo ardo ngoon hurjo.
Woni kulhuli men tan ko teettirgol laamu Yaayaa Jammee doole hoto jibinde hare hakkunde ɓesngu, yerɓina deeƴre wonnde e diiwaan oo, sabu eɗen nganndi yoga e larme Gammbi ko e makko wondi, yanti heen fedde ɗaɓɓoore jeytaare mum to Kaasamaasa ko e Gammbi heerondiri. Kono kadi woppirde mo nii tan kadi ko bonannde mawnde wonande leñol Gammbi e demokarasii, ko yeru mo moƴƴaani wonande leyɗe ɗo laamɓe nangtiiɓe e jappeeje ina calii lomlomtondiral e nder woote. Ɗum noon, beeli njowii ko e CEDEAO e Senegaal ngam dañde feere yuumtunde ngam yiɗde ɓesngu Gammbi waasa sooyde tawa kisal leydi ndii e ɓesngu nguu ina daɗndaa. Ko waawi heen wonde fof, ñalɗi 10 e 19 saawiyee ko keborɗi battinde e kappanɗe leydi ndii, ɗiin ngoni ñaawoore ñaawirde rowrowre Gammbi e piilgol Aadama Baro.
Gelaajo


text:
Daartol Iwdi e Ƴellitaare Binndol
Hol mo fuɗɗi binndol walla hol no binndol fuɗɗorii? Hol to fuɗɗii e hol nde fuɗɗii? Jaabowol ɗee laaɓnde ene seerta fawaade e hol mo laaɓndi ɗa. E Egypt ɓooyma, daarti maɓɓe ene kabra wonnde ko gooto e allaaji maɓɓe biyeteeɗo Thoth (Sawti walla Jewti walla ko haɗi boom mbiyen Yeewti, ene janngiree no seerti) ko kanum fuɗɗi binndol.
E nder tooru (diine) Egypt ɓooyma. Yeewti, hono no noddirten mo, ko geno ñeenyal wonno. Ko kanko woni geno winndooɓe kadi toppitiiɗo dogde e maslahaaji hakkunde genooɓe. So tawii ko to bannge Mesopotami, daarti maɓɓe e yontaaji Sumeryankooɓe ene kabra ko geno maɓɓe biyeteeɗo Enlil fuɗɗi binndol kono so artii haa e yonta Assariyankooɓe e Babilonnaaɓe ngaal teddungal artata ko e juuɗe geno maɓɓe biyeteeɗo Nabu. Hono no Yeewti, geno Ejiptnaaɓe laamiɗo konngol, ñeenyal e mbinndiin o ni, genooɓe Mesopotaami ene takkantenoo kattanɗe waawde tagde rewnude e konngol genoyeewol. E nder daarti Islaam ko annabi Idriisa wiyaa fuɗɗi binndol. Ko kanko adii, e ndentaangal ko Allah tagi ko fof, huwtooraade kuɗol (karambol) ngam winndude; ko kanko fuɗɗi ganndal koode e hisaab.
Ko waawi wonde heen fu en njiyii, e faamamuyaaji mawɓe adinooɓe, binndol ko huunde genɗunde nde hay gooto waawa humpitaade sirruji mum so o wonaa geno walla cuɓaaɗo mum.
Ko Ejipt walla Mesopotaami?
E yonta men wittiyankooɓe e daartol binndiin ene ndukda e koye mum en e dow toɓɓe keewɗe, ko wayno hol ko foti wiyeede binndol? Mbele nate taweteeɗe e nder wimmballoje gila e yontaaji ɓooyma ene mbaawi jogoreede ko binndol sabu eɗen njannga ummoraade e majje no ɗiin yontaaji nguurduno. Mbele huunde wiyetee binndol ko so ɗum waawii firde miijo walla ko ma ɗum waawa firde helmere? Kono pooɗe-nduure ɓurɗo mawnude o woni ko e pooɗondiral koongu hakkunde Afrocentirist en wiyooɓe binndol fuɗɗii ko he Afrik (Egypt) e Orocentirist en wiyooɓe binndol fuɗɗii ko e Mesopotami sarii ɗoon fayde e nokkuuji goɗɗi ko woyno Egypt e Siin (Chine).
So ɗiin dukooji ndeƴƴii, wittiyankooɓe ene kawri wonnde binndol, hono no kala geɗal e pinal aade ni, fuɗɗorii ko e mbaydi fuuyndi ene yaha ene ɓeydoo ƴoƴde e ɓenndude haa waawi wontude binndol hono no nganndirɗe ɗum hannde ni.
Jiitanɗe keewɗe baɗaaɗe e nokkuuji keewɗi cariiɗi e nder aduna he ene kola wonnde neɗɗo ɓooyi huwtoraade maanditorɗe (maantorɗe) ngam wallitde hakkille mum e waawde reende(siftorde). Ɗeen maanditooje, e hono no jiitanaɗe ɗee kolliriri, ene mbaawi wonde nate walla jelooɗe. E jiyanɗe wiɗtiyankooɓe e ko yowtii e garwanɗe binndol, hayso tawi ɗeen maanditooji mbaawa noddireede binndol ne, ko he waylo-waylo majje binndol jibina.
Ɗeen maale-binndol, hono no wittiyankooɓe ɓee noddirta ɗum ni, joom mum en ene kuwtortonoo ɗum ɗo adan ɗo ngam haa mbaawa teskaade walla siftorde. Caggal ɗum neɗɗo waɗti huwtoraade nate ɗe ene maandina huunde walla miijo.
Wittiyankooɓe daartol mbinndiin ene ngaadori lelnirde hono ni taaɓe ƴellitogol binndol tuggude e garwanɗe mum ɗe ɓe noddirta ado-binndol haa yonta binndol-tigiyeejo.
Mbinndiin-nateyeejo :
Ko natel maandinoowal huunde(object/objet) walla joofannde walla miijo. Ngaal daawal ene feccoo e taƴanɗe ɗiɗi:
- Maanditorɗe (mnemonic/mnémotechnique) ko kuwtoragal ngam maanditaade (siftorde) ;
- Binndol-nateyeewol (pictographic/pictographique) ko binndol (glyph/glyphe) maandinoowol huunde walla joofannde ko wayno doggol (asko, laamuuji, laamɓe walla golwole)
Mbinndiin-gowlaali:
Ko mbinndiin mo maandeeji mum ñemtinta wowlaandu. Ɗum ene feccoo e pecce tati:
- Helmereyankeejo (logography/logographie): maande heen fof ene toɗɗoo helmere no woonruno ko ɗum addani mbinndiin o noddireede “Helmereyankeejo”
- Hijjanndeyankeejo (syllabic/syllabique) : ko mo maande mum ene toɗɗoo hijjannde timmunde;
- Alkuleyankeejo (Alphbetic/alphabétique): Ko mbinndiin mo maande heen fof ene ñemtina hito (yeru: b, ɗ, h, ko hitooji tan).
So en tuugniima he wiɗtooji daartiyankooɓe mbinndiin, binndi (walla mbiyen maandinooje) ɓurɗi ɓooyde ko Hieroglyphs mo Ejipt e Cuniform mo summeryankeeɓe(Iraak). Ɗiɗi ɗii kala ene koddiree puɗɗima huwtoreede, ko jaasi fof, gila 3500 KJI (ko adii jibineede Isaa).


text:
Ko UPR (parti laamu) e Tawaasul pooɗondirtunoo joɗnde ardorde “Dental Teeruwal Nuwaasoot” (Communauté Urbaine Nuwaasoot (CUN)). En der ɗuum, UPR ina joginoo daaɗe 18, Tawaasul daaɗe 10 ; APP ina joginoo daaɗe 5 e AJD/MR daaɗe 4, fof woni 37 daande. Ko adii ɗuum tawi UPR e APP (Masawuud) nanondirii, APP ina wootana Maati mintu Hammaadi, mbele heɓa cukko gooto.
Ine wiyee ko ɗuum kadi woni ko Tawaasul fodannoo ɓe. Nde woote mbaɗaa, Maati Mintu Hammaadi (UPR) heɓi daaɗe 25 (daaɗe UPR 18 ɗee, e daaɗe 5 APP e daaɗe 2 AJD/MR) ; Muhammed El Hasen Wul Muhammed mo Tawaasul heɓi daaɗe 12. Ɗum waɗnoo ko ñalnde 04/02/2014.
Caggal ɗuum, sukkuɓe ɓee ko ɓeeɗoo :
– Cukko gadano ko Satigi wul Jiddu (APP)
– Cukko ɗiɗmo ko Seek Caam Bookara (UPR)
– Cukko tataɓo ko Siidi Muhammed wul Mawluud (UPR).
Maati Mintu Hammaadi noon wonnoo meer Liksaar. Kanko wonnoo kadi kalifu gollordu laamu (fonction publique). Omo jeyanoo kadi e guwarnama gadano caggal woote 2009, kanko e rewɓe 4 woɗɓe, hono Naaha mintu Muknaas e Kummba Bah e Siisee mintu Seek Boyda e Mullaati mintu Muttaar.
Yimɓe ina kawri wonde o ronii ɗoo komin gollaaɗo kam e ngalu keewngu, golle Ahmed wul Hamsa. Ngol woni go’o ko garɗo oo ina waasa ronneede ñamaale e caɗeele, rona njuumri. Ko hono ɗuum Ahmed Hamsa e hoore mum haali ñalnde tottondiral golle ndee : « Miɗo sikki tan ma o waaw waɗde geɗe ndonkunoo-mi waɗde ɗee, sibu won ko o jogii ko mi alaano, sibu o jeyaa ko e senngo laamu, miin njeyanoo-mi ko e luulndo. Ardaade laamorgo tawi a nanondiraani e laamu ina heewi pitti, ñalnde fof ko pale paletee yeeso maa ngam haɗde ma gollaade. Nde ngar-mi ɗoo ndee kadi, mi tawaani ɗoo hay mbuuɗu. Kanko o tawii ɗoo kaalis haa heewi. Miɗo yaakorii maa wood ko o waɗani Nuwaasootnaaɓe ». Ahmed wul Hamsa ina ɗacci fotde miliyaaruuji 4 e 306 miliyoŋ e 146 ujunere e 861 mbuuɗu. O tawnoo ɗoon ko miliyoŋ gooto e 245 ujunere e 300 mbuuɗu.
BAB


text:
Këyítfii fukanakfii Pool bín Ɓu-teeraa
Tesaloníkɗa
Woꞌeencii lëgís Këyítfiiɗa
Këyítfii fii fërí en fukanakfii Pool bín kerceencaa ga teeraa Tesaloníkɗa. Ya woꞌisɓa ga loo kitúkíꞌkaa ëldúna daa ka ƴah kimanɗa, kihayiskaa Kiristaanii na daa ɓuwaa gëm gari ƴah kimëeñjohɗa.
Ɓiyewin ga ɓu-teeraa woꞌee an Kiristaanii hayin kumëeñíꞌ (2: 2); ɓíinoo woꞌee an iñaama laakkii duum, wayee besaa ka laakohanɗa deeyin. Ɓuwaama woꞌee an besaa deeyinɗa sagussa kilëgëy: ɓa woꞌee an calooɓa kilëgëy. Fodaama ɓa tëekíni lookcaagaɓa ga ɓuwaa tookin kilëgëyɗa (3: 6-12). Iñaama tah Pool bínndaɓa kiwoꞌɓa an ɓaa en ɓéeɓ jomin kiꞌanaŋ, ya ñëmíꞌ hafci. Ya woꞌꞌaɓa an saycaa ɓa hídoh na coonu tóoh, ɓa abat ngëmaagaɓa bi yëgís ee ɓa dëkat rek ga kitum yijófí’.
Këyítfii fukanakfii Pool bín ɓu-Tesaloníkɗa tíidoh anee:
1 - Këñɗoh (1: 1-2)
2 - Pool gërëmmba Kooh ga ɓu-Tesaloník (1: 3-12)
3 - Iñcii ɗëwírukan kihayiskaa Haꞌmudiiɗa (2: 1-12)
4 - Pool ɓëytoh kiyëgís ga ngëm (2: 13-17)
5 - Pool nakoh kikíim Kooh na kitook kilëgëy (3: 1-15)
6 - Taŋkoh (3: 16-18)
1
Këñɗoh
1
Mi Pool, mi yërí bínndúu këyítfii fii, mi na Sílaas*
na Tímotée. Ɗí ɓii këñíꞌtúu, ɗú ɓu-jaangii ga teerii Tesaloník ee bok kiꞌen wíinoo ga Kooh Paamudiigaruu na ɓan ga Yéesu Kiristaa, Haꞌmudii. 2
Kooh Paamudii na Yéesu Kiristaa, Haꞌmudii barkeelattúu, ɓa onndúu jam.
Pool gërëmmba Kooh ga ɓu-Tesaloník
3 Mbokcii, ɗí mínan Kooh kigërëm garúu besaa en ɓéeɓ, ee júwin ɗí tum iñaama, ndaga ngëmiigarúu wii wëñ kiyëgís ee kiwaarohkii ɓaa en ɓéeɓ garúu laak ga mooroomciɗa kii wëñ kiɓaatuk garúu ɓéeɓpúu. 4 Ee ɓan, ɗí safarin kiwoꞌ loorúu ga jaangucii Kooh ndaga ɗú ɓii guuꞌguuluk ee ɗú yëgísin ga ngëmiigarúu, hídaa ga dii ɗú hatalu ga kipes na mesiklaatcii ɗú en na kidaƴ tóohɗa. 5 Iñaama teewohin an attiꞌaa Kooh júwin ee wërí teewohan ɓan an Nguurii Kooh tahhúu kisonɗa, joommbiirúu. 6 En kiꞌenaa, júwin ga Kooh ya ík ɓuwii sodallúu watiɗa coonucii ɓa tíkkúuɗa, 7 ee ɗú ɓii ɗú daƴcaɗa, ya onndúu kiꞌíikaruk, ɗú naríi. Iñaama hay kilaak bëríinaa Yéesu, Haꞌmudii hotukan ga asamaan, taam na malaakacaagari ɓilëekíꞌ-dooliɓaa, 8 ga ɗuuƴ kiwii kiyëeñíꞌ, kiꞌatti ɓuwii ínohsoo Kooh ee sagu kitaabuk Hewhewii winéwíꞌwii woꞌ ga loo Yéesu, Haꞌmudiigaruuɗa. 9 Ɓuwaama, fayaagaɓa ƴah kisaŋkuꞌɓa bi taaꞌ, ɓa gúrohu na Haꞌmudii, ɓa gúrohu na doolaagari onɓa kibok ga ndamaa ya laakɗa. 10 Iñaama hay kilaak ga besaama ya ƴah kihayisɗa. Bëríinaa, ɓuwii enu ɓuuciɗa hayyi kiꞌeru ndam, ee ɓéeɓ ɓuwii gëm gariɗa hay gari kiwaaruꞌ. Ɗú ɓan, ɗú bok ga ɓuwaama ndaga ɗú gëmin woꞌeeniigari ɗí yéegalohɗa.
11 Kërí tah, ɗí dëk kikíimiꞌtúu Kooh, doonaa Koohyiigaruu tummbúu ɓuwaa ɓëytohiigari naɓa joommbiiɓa, ee ya amɗohhúu ga doolaagari doonaa ɗú mëtíꞌ ɓéeɓ iñcii cijófíꞌcii ɗú waari kitumɗa na cii ɗú en na kitum meyoh ga ngëmiigarúuɗa.
12 Ɗí ɓii kíim iñaama doonaa ɓéeɓ ɓuwii eꞌ teekii Yéesu, Haꞌmudiigaruu ndam, kooroh garúu, ee Kooh eꞌtúu ndam kooroh gari. Iñaama hay kilaak ndaga Koohyiigaruu na Yéesu Kiristaa, Haꞌmudii barkeelinndúu.


text:
Home -- Fulfulde -- Perform a PLAY -- 120 (The newcomer 4)
120. Keso on arii 4
Likaasi ŋalɗi fota. Åe fusani mo ko åuri moýýude e nder ko o lesi kon fow. Jooni, o waawaa han kadi hendaade mbuuñaa on. Likaasi no faalaa åanginannde åeya wonde hiåe waawi huuwude ko moýýi. Jooni non golle makko ɗen bonnaama.
Likaasi sogitii Annatu. Kono o jogaaki seedee e hoore makko.
Jonni himo ýawa soono kala pelle wonɗe ka binnde suudu makko e leydi Swiisi ndin. O jooɗii kanko tun e jullere leggal, himo lesa goɗɗun labina.
Gorko : "Hiɗa waawi lesude moýýa, yo paykun an."
O ŋalɗi, kanko Likaasi o ndaari takko makko. No gasa hara ko aaden nayeejo wuuruɗo on kañun tun ka togooru makko. E nder saare nden, yimåe åen fow no yewta e nder gunndoo fii makko. Kono ko gite makko wonduɗe ɗen e giggol woni sabu yo Likaasi hoolo mo.
Gorko : "Aru, yaaden mi holla maa piiji ɗi mi lesi ɗin."
(Hito baafal ngal ko siikata kon)
Likaasi : "Hino labaa! A waɗii ɗi koy natoy ɗoo fow?"
Gorko : "Ñannde goo, an kadi a waaway lesirgol nii. No gasa ka lesanaa weldiɗɗo maaɗa on."
Likaasi : "Mi alaa weldiɗɗo."
Gorko : "Awa hiɗa humpini fota dey. Hara hiɗa falaa sifanaade lan fii satteende maa nden?"
Likaasi : "Danny ko jukkuɗo. Yimåe åen fow no miijii wonde mi duñiimo ka nder ngayka. Fow no añin-mi. Annatu kanko kadi o yiɗaa lan. Himo mettan mi."
Gorko : "En fow en huuwii piiji bonɗi ka nder ngurndan men, hay min. Hari miɗo ñawlii ñaamaade teddude sabaneede beere nden e fijidaaruuji ɗin. Mi waɗaa joge fewndo ko mi wonnoo wujjude e banki. Hari hakkile an ɗen hattii."
Likaasi : "Hiɗa wulɗaa men kaa?"
Gorko : "Soono kala miɗo weddii. Kono åay mi yaltii ka kaso, mi fuɗɗii ngurndan kesan hakkunde an e annabi Iisaa."
Likaasi : "Hara hiɗa mari hiååiiåe?"
Gorko : "Åeyngu an wuuraa. Åiååe an åen ɗiɗo kadi no sikka mi maayiino. Goɗɗo on ko yeeyoowo, oya on ko doftooruujo ka sirirjii nantuɗo innde. O wallitike yimåe buy no åe immora. Fewndo ɗoo himo ka suudu lanɗo saare nden."
Miijooji e piiji buy rewi e hakkile Likaasi ɗen. Hara hiɗa anndi ko fii honɗun o miijitii? Nayeejo on fawi juuɗe makko ɗen ka baalaaje suka on no newori.
Gorko : "Likaasi, a hooli lan si holluɗaa lan satteende maa nden. A faalaaka yewtidude kadi e Iisaa Joomi on fii ngayngu maa ngun, toroɗaa mo yo o fewnane piiji ɗin fow ka nder ngurndan maa?"
Likaasi, hersaali fewndo ko gonɗi wonno e ilude ka yeeso makko. O torii Iisaa Joomiraaɗo on yo o yaafano mo. Åernde makko nden laååinaa e kala junuubu.
Hinaa ko satti. Ɗun non wonande kanko Likaasi, kono wonande ma an kadi.
E kanko Annatu non? En nanoyay åuri nii fii makko ka yewtere hikkotoonde.
Yewtooåe : Fillitotooɗo, Likaasi, gorko
© Copyright : CEF Allemagne


text:
Sippiro tataɓo ngoo teddiniraa ko Abdarahmaani Njaatigi Joop, ko : Baylaa Maar mo Geloonga walla to Kogga waɗdaa e biyeteeɗo Yekkini gummoriiɗo to Daar Nayim (gootal e leeɗe Nuwaasoot). Sippiro ngoo juutii kono kadi ngo ŋarɗaani hay seeɗa sabu sippirooɓe ɓee mbaɗtindi ko e ullondirde leydi e lojondirde. Ɗo wattan ɗoo, ñaawooɓe ɓee ndokki araaraay ko Yekkini sabu ɓurde nehaade e haaɗde e jamirooje hay so tawii ɗo adannde ɗoo yimɓe ɓee fof ɓurnoo wonande ko Baylaa Maar.
Gorko Kogga walla Geloonga nde naati dingiral, leewii, jamaanu nguu laawiima no feewi. Hay denɗi am Abdarahmaani Njaatigi Joop murtii haa juuri cakka joom-suudu mum.
E wiyde Madiina: « Ko adii fof ko yettude denndaangal banndiraaɓe, gila e waɗnooɓe heen juuɗe mum en haa e nootitiiɓe. Weltaare am ena mawni hannde e ooɗoo kikiiɗe. Yo Geno ruttu e maɓɓe teddungal, yoɓa ɓe moƴƴere.
So ɗum ɓennii, waɗi mi yuɓɓinde lammba, miin fof e wonde neɗɗo coftal ɓalli haa seedtini, ƴellitiiɗo e fannu basket haa natti sikke ko sabu ko lammba ɓuri nootaade walla yahdude e fuutankaagal. Gaagaa fuutankaagal ngal paarnortoo-mi ngal, nafoore woɗnde ena soomii heen nde yahraani to bannge ngalu tan. Mboɗo yiyi e coftal ɓalli nafooje keewɗe. Coftal ɓalli ena addana neɗɗo wonde jaajɗo, teyliiɗo, newiiɗo, neɗɗo renndo, golliroowo hakkille. Coftal ɓalli ena waawi ɓadtondirde yimɓe ɓe njiidaano hay dara, wonaa to bannge nguru, to ɗemngal walla to bannge pinal. Coftal ɓalli ena hawritina yimɓe, gure, leyɗeele walla leƴƴi tikkondirnooɗi walla taƴondirnooɗi haa sikkaa hakkunde mum en feewtataa. Ndiin njogitaari ena moƴƴi e yontaaji men hannde ɗii e payɗi arde.
Cakkitortoo-mi ko etaade ittude e hakkillaaji wonde lammba ko worɓe tan keerorii ɗum. Ko goonga ko noon aada yahrunoo kono bawɗi ko e coftal ɓalli njeyaa no fuku e geɗe goɗɗe nii. Aduna oo kadi deŋaani, woni ko e ɓosde e rokkude debbo won e fartaŋŋeeji ɗi alaano hanki e hecci-hanki »
Dingiral ngal heewi jamaanu haa ngal ɓitti. Ko adii nde sippirooji ɗii puɗɗotoo, yeeɓooɓe ɓee njiyii bakkaali e maabaali e ruubooji hakkunde mbiruuji fotde 45 hojom. Ñaawatnoo sippirooji ɗii ko Siidi Gaajo, Aamadu Sukkaandu Bah e Mammadu Njaay lollirɗo Cewngu Mboon.
Kono mbaydi lammbaaji ndi fuutankooɓe nganndunoo hanki ndii ɓoccitiima ɗum en haa laaɓi so leewe jooɗɗe, cowtiiji e marañuuji belɗi. Wonande ganndunooɗo hanki e sahaa Muusaa Mbaroodi Bah, Jibi Mbaare Samake, Muudo Bah, Njuddu Jah, Aamadu Weyse, Siley Wañ, Aamadu Wuuri Gay, Juggal Jaw, Abuu Toɓo, Saanum Soh, Raasin Kelli, Karwaas Tooro, Bookar Saar, Foydu Ñaŋ, Aamel Wele, Aliiw Sawdatu, Baydaama Ñaŋ, Aamadu Bayal Mbooc, Mamma Joop, Bandu Jeyni Keytaa, Aadama Bah, Demmba Saajo Sih, Laanel Njaay, Mammadu Muusaa Jallo, Aamadu Kummba Jah, Jibi Kodda Saar e Hammadi Taaraa mo Kiiriire, wiyata ko tiiɗɓe ngasii, lammbaaji nattii wonde lammbaaji.
So tawii ko yooɗde leewe e safde e dingiral, so neɗɗo anndii Cooso Keyta, Haaruuna Saar, Aamadu Sukkaandu Bah, Haamiidu Keekutel, Ceerno Njaay, Yaayaa Sira Jah, Mammadu Gullel Joop, Haamiidu Boɗewal Ñaŋ lollirɗo Daarorgal Laaw e Aamadu Njaay mo Siiwre, wiyata ko lammbaaji men hannde nattii jogaade mbaydi, heddii tan ko kaalis arii, kaɓirɗe gollorɗe ngoodii tawi mbiraagal Fuuta ƴeeŋii.
Mbiyen Madiina Wat ferii laawol kadi wallii pinal e ngootaagu hakkunde leƴƴi Muritani sabu o renndinii ɗoo ko jiidaano ciirol tawi ko e dow mbaydi ɓinngu-yummaagu.
Njaay Saydu Aamadu


text:
Ko añɓe Pulaar taƴata Kanaaluuji men Youtube walla ko welsindaare?
Ko weltaare mawnde ndañɗen hannde nde pinɗen keɓɗen tintinoore Fouta Vision wonnde ɓe keɓtii kanaal maɓɓe Youtube. Nde tawnoo wonaa enen tan, kono kala ɗo pullo jiɗɗo pinal Fulɓe e ɓamtaare ɗemngal Pulaar woni, ene suninoo no feewi e nande wonnde taƴooɓe njanii kadi he gooto e kanaaluuji Pulaar nder Youtube. He lewbi jawtuɗi ɗii, eɗen nganndi, ko kanaal Piindi TV taƴooɓe ɓee njannoo kadi celni ɗum laawol. Waɗti so a naatii he Piindi cuppitoytoɗaa ko he kanaal goɗɗo.
Ko waynoon waɗde kadi waɗta, addanii Fulɓe ɓee laaɓndaade koye mum en mbele ko ɗum aksidaa walla ko feere añɓe leñol ngol yiɗɓe faddaade ɓamtaare ɗemngal Pulaar e pinal Fulɓe?
Ko ngoonga waasataa ɗo añɓe ɓamtaare Pulaar ngoni, kadi so joom mum ene mbaawnoo palarto ɓamtaare ɗemngal ngal kala no doole mum en potirno. Kono ko kewi ɗoo koo wona huunde hesere he Youtube walla nii mbiyen inernet fof no fotirno. Kadi wonaa fulɓe tan ndañata ɗee caɗeele. Ujunnaaje kanaaluuji Youtube ene taƴee ñalnde kala, konee paatire bannge goɗɗo, hono no piindi e Fouta Vision taƴiraa ni. Yeru he lewru Seeɗto (Avril) yawtundu nduu, naalankooɓe mawɓe lolluɓe he nder aduna oo, heewɓe e mum en kanaaluuji mum en Youtube taƴaama. Ene jeyaa heen Justin Bibier, Drake, Eminem, kamɓe tato tan so renndinaama e ɓe njogii 146 Miliyon abonee he Yotube.
He aljumaa hanki Beyoncé yaltinii album mum keso “Renaissance”, caggal nde o jooɗi duuɓi jeegom o yaltinaani album. Kono ko adii nde album oo yaltata tawi ko taƴooɓe ɓee caastiima heen jimol, njeeyi ɗum he nder Internet he.
Taƴooɓe: Meccal ɓooyngal He Mbaydi Hesire
Taƴooɓe ko meccal ɓooyngal, joom mum en ndaratonoo ko he hakkunde jolɗe (yolnde) ene paddoo julankooɓe walla ɗannotooɓe ene keɓta jawɗeele mum en. He nder fuuta Tooro, innde Wullum Seyku ene lollunoo no feewi he nder taƴooɓe. Hannde ne he yonta internet, njulaagu heewngu waɗatee ko e karalleeje kese ɗe. So aduna wayliima, bonnoɓe ne mbayla jaɓɓal mum en kono fayndaare ndee ko wootere.
Waɗiino sahaa gooto he 2019-2020, taƴooɓe ene kippotonoo he dame lowe (sites web) kompañeeji Ameriknaaɓe, kaɗa joom mum en naatde. Tawa kadi kompañeji ɗii ko mawɗi te ɗi mbaawa gollaade so wonaa ɓe naati he nder lowe mum en . Ko wayno Bankeeji, Hopitaaluuji, walla joom kuɓɓam en. So ɗuum waɗii, ɓe laaɓndoo joom ɗiin kompañeeji ngaluuji mawɗi, ko ma ɓe tottee nde ɓe njaɓa udditde. Laamu Amerik ene tuumatnoo he ɗuum ko wayno leydi Risi walla Kore Rewo. Nde tawnoo woon heen laaɓndii ko karallaagal toowngal ngal ganndudaa ko cate cinndiiɗe he laamu tan, ko wayno arme walla gollorɗe laamu kalfinaaɗi wiɗtooji toowɗi, mbaawi ɗum en jogaade. Ko ngoonga heen sahaaji won e taƴooɓe (hakers) ko haɓaade bonannde e salaade tooñannge addanta ɗum en waɗde ɗum, ko wayno fedde jaayndiyankooɓe wekileaks, nde Julian Assange jaayndiyanke Austarlinaajo ardino, aawtinooɓe sirluuji leydi Amerik njaltini ɗum en boowal, ngam yiɗnoode seyfitde golle Amerik e Angalteer mbaɗatnoo Fuɗnaange hakkunddejo ɗe. Kono ko ɓuri heewde, taƴooɓe (hakers) ko waɗboniyankooɓe faggitortooɓe ngalu no laaɓaani.
Ko ɗuum waɗi, haralleeɓe kisal he inernet, ceeraani e jeertinde yimɓe udditde jokkorde (lien) mo njananaaka to ummii, walla naatnude kabaruuji (information) ɗo laaɓaka. Nde tawnoo ko ɓuri heewde ko he ndiin mbaydi joom mum en ɓe keɓata kabaruuji ma haa mbaawa boomdema.
Yeru, Jooma en kanaaluuji Youtube ɓee ene keewi waɗde heen email aderesaaji mum en ngam so neɗɗo yiɗii liggondirde e mum en ko wayno ɓannginaneede jokkondira heen e mum en. Taƴooɓe ɓee ene keewi neldude email cikkaa ko jiɗɗo gollideede tawa koko Engele wiyata “Phising”, ko jawlol, ndaarata ko maawaade kabaruuji ma mbele ene daña no taƴirma.
Ɗuum nonn enen ne ko mbasiyoto ɗen banndiraaɓe ɓee woni: Ɓaawo dee Youtube ko paggorngal ngalu, so joom mum fuɗɗima dañde aboneeji keewɗi ene foti reende kanaal mum. Wallitoroo karalleje goodaɗe ɗe ko wayno jogaade anti virus he masiŋ mum, huwtoraade kelmelɓennirngel (mot de pass) tekkungel, caɗtungel ñemtinde, e reenaade huwtoraade wifi publik, jogaade email keeroriiɗo liggorgal mum, reentaade naatde he jokkorɗe ɗe a heɓtinaani. Yoo Allah reenan en kanaaluji men haa ɗi ngonta Teleeji mawɗi! Yoo Geneo Jaabo!


text:
Ñalnde 19 abril 2021, elikopter (elikopteer tokooso) ngel ɓeeynirka Perseverance nawornoo to Mbaañ, diwii.
He tonngoode 199 Fooyre Ɓamtaare, en kaaliino ko faati e ɗanle faade tagofeere Mbaañ (Mars), haa teeŋti noon e juuragol toon ɓeeynirka Dental Dowlaaji Amerik (DDA) mbiyeteeka Perseverance ñalnde 18 feebariyee 2021. Kaan ɓeeynirka Perseverance ine nawornoo toon elikopter tokooso (elikopter). Eɗen nganndi, neldude laana ummoraade e Leydi, yaha haa yettoo Mbaañ, juuroo toon, ko caɗeele teeŋtuɗe, sibu haa e sahaa hannde oo, ko DDA tan heɓi waɗde ɗum. Kono, hay ɓeen cuwaano tawo diwnude huunde dow tagofeere woɗnde ko jiidaa e Leydi ; ko ngol woni go’o ko aadee ine hattana waɗde ɗuum ! Elikopter mo Perseverance nawornoo toon oo, diwii seeɗa laawol gadanol dow Mbaañ ñalnde altine 19 abril 2021.
Kabaaru oo jaɓɓoraa waɗde ko kelle e kuljinaali nder saal ɗo annduɓe ɓee padnoo anndude mbele maa laanel ngel hattan diwde walla alaa. Jaayɗe winndere ndee kala tawi ine padi he anndude ɗo joofata. Kañje kala eɗe kawri e wiyde wonde « elikopteer Ingenuity naatii daartol sibu diwii dow Mbaañ !». Annduɓe Nasa mbiyi « eɗen mbaawii wiyde hankadi wonde aadee diwnii laana motoor he dow tagofeere woɗnde !»
Ko hedde waktu 7 e hojomaaji 34 subaka, laanel ngel weeyi fotde meeteruuji tati tooweeki, ka deŋi ɗoon fotde leƴƴanɗe 39, hade maggel juurtaade he wertallo Mbaañ. Annduɓe, e yeeɓooɓe mbaawii rewindaade ŋaddet he nder Internet neldugol keɓe diwgol ngol feewde Leydi, ummoraade to Mbaañ, ɗum noon keɓe taƴɗe 278 miliyoŋ kiloomeeteer, waktuuji seeɗa caggal diwgol ngol.
Ko ñalnde 11 abril elikopter-yel ngel fotnoo enndude diwde, kono ɗum dirtinaa haa 19 abril, sibu caɗeele teskanooma he laanel hee e nder hoolkiso sakkitinoongo waɗeede ngoo. Diwnude huunde he dow Mbaañ, ko huunde saɗtunde, sibu weeyo Mbaañ ine hoybi no feewi, tekkeendi weeyo Leydi ine sowoo ɗum laabi teemedere (tekkeendi weeyo mbaañ ko 1% tekkeendi weeyo Leydi). Ndaa ko maa bibje laanel ngel nduña henndu weeyo nde mbaawa suutde teddeendi. Dow Mbaañ, bibje ɗee ndañataa « ko nduñi » no feewi (ɗo ɓaggii) haa mbaawa suutde teddeendi. Ko ɗuum tagi, ɓaaƴo ngoo fof e leefde to Mbaañ too, ko maa karalleeɓe NASA tafi laanel koyngel no feewi, ngel njaaweeki jirlagol bibje mum ɓuri (to woɗɗi) jirlagol bibje elikopter gaadoraaɗo, nde ɗum aaɓnoo.
Ko waɗi koo yerondiri ko e diwnugol gadanol laana motoreewa (ka motoor nawata) he dow Leydi men ɗoo ñalnde 17 desaambar 1903. Ko musiɓɓe Wright en ngollinoo ɗuum. Ingenuity ina nawornoo taƴel bagi ittangel e kaan laana motoreewa ka ɓe idinoo diwnude he dow Leydi duuɓi 120 jooni. Ngam teddinde ɓeeɗoo Wright en, boowal ɗo elikopter-yel ngel diwri he dow Mbaañ ɗoo, inniraa ko « Wright Brothers Field », hono « Boowal Musiɓɓe Wright ». Kono tan, eɗen mbaawi wiyde ko kewi ɗoo koo, hay so ɗum fooɗtaani hakkillaaji ko ɓuri heewde e yimɓe, ko daawal mawngal kadi aadee tacci he nder njiylawu mum gannde dowrowe, sibu hay yamiroore diwgol ngol ummorii Ingenuity ko he Leydi men gaa, hay so tawii noon caggal ɗuum ko kanngel diwni hoore maggel, caggal nde ngel ɓetani hoore maggel ngonka maggel he dow ɗo ngel juurii ɗoo.
NASA ine heblaninoo geɗe nay (4) : fof feewa ; feewa seeɗa, wooda ko ŋakki, walla galla. Jooni, ɓayri fof wayii no yiɗiranoo nii, daawe goɗɗe ɗee ine mbaawi yaaɓaneede.
Nii woni, ñalnde alkamiisa 22 abril Ingenuity diwii kadi. Kono konndirooɓe wonɓe e leydi ɓee, won ko mbayli he diwngo ngoo : ngolɗoo elikopter-yel ngel diwii fotde leƴƴande 50, tee yahii haa meeteruuji 5 tooweeki, kadi ngel yahrii sawndo. Ñalnde alet 25 abril ngel diwii tataɓol fotde 80 leƴƴannde, ngel woɗɗitiima ɗo ngel diwnoo ɗoo fotde 50 meeteer. Kono ngel ronkii diwde nayaɓol ngol, ñalnde alkamiisa 29 abril ndee.
Kono, ñalnde aljumaa 30 abril 2021 ngel diwii laawol nayaɓol ɓurngol juutde e gadiiɗi ɗii, sibu ko 266 meeteer nder 117 leƴƴannde. Faandaare ngolɗoo diwgol nayaɓol ko teskaade nokku ɗo ngel waawata juuraade angel hisi. Haa e sahaa, kala nde ngel diwnoo, ko maa ngel arti ɗo ngel wonnoo ɗoo. Kono ɗoo e yontere (tuggi diwgol joyaɓol ngol), so ngel diwii, ngel ruttotaako, ngel arditto Perseverance.
Hay sinno haaɗii ɗoo, ko ɗaminanoo koo heɓaama, sibu ko paandaale tati (3) teeŋtuɗe ndottanoo ngam anndude mbele miisoŋ oo yuumtii walla alaa :
• Dallinde wonde diwde dow Mbaañ ine aaɓnoo (ɗum hoolkisanooma duuɓi 6 jooni dow leydi tawa ko he ngonka Mbaañ) ;
• Diwde dow Mbaañ : waɗaama ñalnde 19 abrill ndee gadanol ;
• Waɗde ko ɓuri ko hoolkisanoo he dow Leydi koo : ɗuum waɗaama nde elikopter-yel ngel diwi laawol mum tataɓol ndee.
MiMi Aung, gardiiɗo eɓɓaande Ingenuity ndee wiyiino, caggal diwngo tataɓo ngoo wonde : “ So en njettiima he laawol nayaɓol, joyaɓol, hankadi ngonaten ko e fijde ». « njiɗ-ɗen ko nawde laanel men ngel haa e kaaɗtude kattanɗe mum ».
Ko waawnoo heen fof, so heewii, he nder lewru, hoolkiso Ingenuity koko dartintee, ngam woppude Perseverance toppitoo gollal mum ɓurngal teeŋtude ngal, so yiylaade ɓarakke nguurndam dow Mbaañ !
Bookara Aamadu Bah


text:
Faranci: Fotde laamɓe 30 Eropnaaɓe e Afriknaaɓe ene e mooɓondiral to Pari Leydi Frans hannde 18/05/2021, ene tawtoraa laaɓe 21 Afriknaaɓe. Ngal mooɓondiral ko mbele heɓde ballal ngal eɓe mbaawa hisnirde ɓiɓɓe leyɗe maɓɓe e ñawu koronaa nguu, ene tawee hay so ñawu nguu bonnaani woŋkiiji keewɗi e nder Afrik, ngu bonnii dañe keewɗe, ngu dartinii golle yimɓe heewɓe, e hiisa ɓe kollii wi’de sii Afriknaaɓe mballaaka e ko arata ene waawi jibinnde caɗeele goɗɗe, ko e ɗum Afrik e Erop ene kaandi e fotde 16000 miliyaar dolaar mbele ndaɗa ɗeen caɗeele ɗe ñawu nguu addi e duuɓi garooji ɗii.
Mali: gilaa UNTM Mooɓondiral gollooɓe e genndi Mali ene jokki e murtere mum en yoppude golle, saabi mum gaay e nder Mali gollirɗe ɗe yimɓe ɓuri haajeede ɗee fuf hannde ndee mbaawa humtude haajuuji 10% ɓiɓɓe malinaaɓe.
Mali: En nanii ene ñuuñee wi’de Malinaaɓe ene ɗaminii heɓde Halfinteeɓe jaagorɗe (gouvernement) kiɓɓo ɗoo e 21 haa 22 Duujal hit 2021 ndee, e ɗaminaade wi’de e kaaldule les M5 maa jaɓ yanntude e laamu woode ngu hannde nguu.
Marok Espaañ: Fotde 6000 maroknaaɓe tacci keerol hakkunde mum en e Espaañ, tawi ko e wujjitaade, ene tawee ɓeen yimɓe 6000 fotde 2000 sukaaɓe ɓe njettaaki ɗannaade.
Laamu Espaañ ruttinii fotde 1500 e nder leydi marok.
Kuɗol MAB hannde 18 Duujal hit 2021.
BINDOL PULAAR


text:
Jigawa
Jigawa in diiwal der leysɗi Niiseriya. Jigawa i der larduji gondi woila bo hirna leysdi Naajeeriya. Diiwal Jigawa iwodi jajirka e darde lesdi ko yahri 23,154km yoda e lenyol yimbe koyahri 2,829,928 e limgal 1991. Sare maude lardu Jigawa hairene Dutse. Badaru Abubakar hankone arɗujo lamotodo diiwal Jigawa, ila subki 2015 ko waddi hande. Ballitotodo Badaru hankone Ibrahim Hassan. Diiwal Jigawa hauti keror e larduje nayi hanjene, Bauchi,Yobe, Kano, e Katsina.
Wolde/Lenyol[taƴto | taƴto ɗaɗi wiki]
Jigawa iwodi wolde, wolde dudde wolde Jigawa burde hairene Hausare yoda e fulɓe walama bo Hadejia. Demle koride hauti e Gudduranko, en Karai-Karai, Habe.
Jama'aje Pamare[taƴto | taƴto ɗaɗi wiki]
Lardu Jigawa iwodi jama'aje pamare sappande ɗiɗi e jewe ɗiɗi 27. Hanjene:
- Auyo
- Babura
- Biriniwa
- Birnin Kudu
- Buji
- Dutse
- Gagarawa
- Garki
- Gumel
- Guri
- Gwaram
- Gwiwa
- Hadejia
- Jahun
- Kafin Hausa
- Kaugama
- Kazaure
- Kiri Kasama
- Kiyawa
- Maigatari
- Malam Madori
- Miga
- Ringim
- Roni
- Sule Tankarkar
- Taura
- Yankwashi


text:
M’5 ko Fedde Mooɓorde pelle keewɗe tafaande inndira ñande 5 Korse, ko Ɗaɓɓo hende? Ko wiide Ibarahiima Buubakara keyta Jippo (Tello) He jappeere Laamu‹
Holi konɗo ibarahiima Buubakara keyta?ko hooyreejo Leydi Mali,
Holi gardiiɗo M’5 ko Laaɓi ko Almaami Maamuudu Dikko.
Holi wonɓe he M’5?
Sukkal kugal Mayga: holi gonɗo oon?
Ko-o gardiiɗo Fedde Luutdo de Suma’iila Siise jeyi,
Ko’o ɓooyɗo e Dawrugol, o wonii he Laamu ATT o waɗanooma Jaagorgal kumaniingal Ko faati e Njaagu,
Holi goɗɗo?
ko Muntaqa Taal: holi oon?
Muntaqa taal ko Gooto e galleeji Taal taalɓe to Segu (Galle Sayku umara taal)
O Tafi Lannda Makko hit: 1990 kayne o ɓooyi he Laamu he: hannde omo yayre e duuɓi 63, o ɓooyi waɗde jarlibo mbele ina ardo leydi ndii; e hitaande 2002 omo jeyano e Fedde Sedaawo; muntaqa taal ina jeya e Liɓnooɓe Laamu Muusa Tarawoore.
Parlema Afrikyeen omo jeyano heen ko hitaande 2004 wonno,
M taal hit 2010 naŋnganooma Suka. Caggal ɗuum acca (yoppa)
Holi goɗɗo?
Ko moodibo Sidibe (Soh) omo yahra hannde Duuɓi 67 o waɗaaama Jaagorgal Laabi keewɗi, «e Mbadiiji Ceertuɗo»
HE hit: 2012 O naŋnganooma tawi Naŋngi ɗum ko Baɗnooɗo Kudata o: woni Ahmadu Aya Sanok, e Suɓngooji Hooyre Leydaagu hitaande 2018 o Waɗiino jarlibo ndeer 100 fof o ari 2.
E holi goɗɗo?
Ko Doktoor umara Mariko: kayne ko hombo?
Ko gardiiɗo Lannda inniraaka Sadi (Saɗi) Ka tafanoo ko hitaande 1996: umara Mariko yii Aduna ko hitaande 1959, ko Neɗɗo jiɗɗo potal piliñitortooɗo Ndimaagu, suɓgooji hooyre Leydaagu 2002 o yahiino ndeer 100 fof o dañi 01, Suɓgooji 2013 o yahii
Suɓgooji 2018 o yahii,
Umara Mariko naati e Mooɓondiral 5 Korse (M’5) o heɓi heen Liingu Mawngu ngam woon Lannda yanti e Lannda mum, (Makko)
Holi goɗɗo gonɗo he M’5?
Ko Seek Umara Siisoko: oonne ko hombo? Ko gardiiɗo Lannda Makko innde heka ko Espoor Mali-kura! Hannde omo yayra e Duuɓi 70,
Holi Goɗɗo?
Ko Kilma Dammbele,
kilma Dammbele woni kuccam mum ko haɓaade Mbuñaari: e giɗe bonɗe, omo jogii Lannda ko ɗuum woni innde Makka, e 9 Lewru
Duujal hit: 2020, o naŋnganooma gam tumeedembo yiɗde Dergitde Laamu (kudata) sabu taweede kadi ko’o Juŋngo Ñaamo ooɗo Mammadu Siñsiñ Kulibali,


text:
Barrister Ibrahim Tahir Talban Ganye joginooɗo joɗorgal Anthony General e leydi Adamawa State Nigeria
Barrister Ibrahim Tahir Talban ganye wuuro wonngo Ley laamu Adamawa. Wuuro Ganye ko non tigi ɗum barke a teddungal laamu Talba mo Ganye. e jooni ɗum ɓeydi e laamu Mawɗo kitotooɓe Adamawa ngam wakkilaade maako e tinnaare maako hawtaade Ballal maako faago yiimɓe yeeso e wallude ɓamtugo risku (economy) e Dawrugol leydi Adamawa, hawtaade e tiɗal maako e teddungal maako Mawɗo Annduɗo kiitaji nden Hooreejo (Commissioner) kitotooɓe e leydi Adamawa, nden Neɗɗo manirteeɗo to Wuuro Ganye nden e ɓeydaari ndi o heɓii laamu joɗorgal Mawɗo kitotooɓe (Alkalin Alkalai) to Adamawa State Arandeejo, Ko non tigi kala Laamiiɗo keɓɗo joɗorgal laamiiɗo Fommbina o hakkan (o hokkay) neɗɗo Ganye wolla Toungo laamu. Arandeejo (1) kannko woni Hooreejo Dawrugol PDP jippiido Alhaji Bamanga Tukur hakkaaɗo teddungal laamu Tafiida Adamawa, nden ɗiɗaɓo (2) woni Cukko Hooreejo Nigeria ko hitaande 1999 yaago 2007 kannko woni Alhaji Atiku Abubakar jagiiɗo laamu Turakin Adamawa, tatabo (3) kannko woni Alhaji Koyranga Jada kannko woni Matawallen Adamawa nden ɗum jippiniimo e waktu Laamiiɗo o’o mo jooni, fof Fuu ɓe’e Tedduɓe innaaɓe (noddaaɓe) ɓe jiwoyi (wurtoyi) Wuuro Jada, nden ɗi fof (fuu) ɗiɗi (2) e nder e laamu Ganye e Toungo, nda Barrister Ibrahim Tahir Shehu kannko woni Arandeejo e nanduɗo e maako, Talban Ganye Arandeejo nden Arandeejo e laamorde Adamawa hakkaaɗo laamu Mawɗo kitotooɓe (Alkalin Alkalai) ko yii’ete go’o e ɗo’o kanjum laamu Mawɗo kitotooɓe (Alkalin Alkalai) wonaa (naa) ɗum woni foɗɗaano maajum to laamorde ngam tigi maajum heɓaama e ley laamu (Dowla) Usman ɓii Foodiyo, nden tabbitinaa’ɗum wiigo Shehul Islam Usman ɓii Foodiyo Hooreejo (Aardiiɗo) juulɓe ɗum kaliifa Dawla Sokoto o lammini Laamiiɗo Mawɗo kitotooɓe (Alkalin Alkalai) e waktu laamu maako no nden roniɓe-mo. fof (fuu) e laamuuji men ɗi jooni e laamiiɓe e Hooreejo (laamuuji) Dawrugol e ɓe tokko gaɗa kaliifa Sokoto, laamuuji ɗuuɗɗi faa jooni ɓe kewaayi, kadi laamiiɗo mo jooni o neɗɗo dariiɗo e dow wiigo e mo tokki no laamu Usman ɓii Foodiyo. Ngam o ɓeydi artirgo (wartirgo) laamuuji goɗɗi yejjitaaɗi, e men yottina Yettoore amen to Mawɗo Amen Dr Barkinɗo Aliyu Mustapha ngam halaji maako mojjuɗi. Nden Darnde maako e teddungal maako ngal, e yiiɗindirde e Teddingo goto e nder Amen e wongo maako neɗɗo Ganye, MI tabbiti wiigo leydi ndi’i wonaa (na) dum leydi Demal tan nden wirtingo yiimɓe Tedduɓe ɓe Ganye mo ɗum sigani manngu e heɓɓingo Teddungal maako so (to) neɗɗo on ɗon Mawɗo Tedduɗo Giɗo Pulaaku wiyteeɗo Barrister Ibrahim Tahir. O neɗɗo walloowo faago yeeso yiimɓe. e Bamtugo yiimɓe men no feewi no feewi, nden Gollidoowo e ɗemngal Fulfulde ngam yidde Pulaaku, on jaaraama,
Nden to yejjite Tokkemen e Facebook page amen woni Fulbe Media ngam yiigo nate (pictures) nyannde nde ɗum watta kawral laamu maako kala so (to) ngonɗon fof on yii’an (yii’ay) ay ko watte fof (Fuu) ko ɗum waɗete, facebook Fulbe Media